Arsailh war Pearl Harbor - Wikipedia\nGwel eus tagadenn Pearl Harbor diouzh ur c'harr-nij japanat\nAr vatimant USS Arizona o teviñ\nAn arsailh war Pearl Harbor, tachenn eus ar morlu amerikan a oa en Enez Oahu, en enezeg tiriad amerikan Hawaii, e-kreiz ar Meurvor Habask, a oa kaset da benn war urzh Hirohito, impalaer Bro-Japan, da-heul an embargo lakaet war an eoul-maen gant ar Stadoù-Unanet, ha sevenet dre sourpren d'ar Sul, 7 a viz Kerzu 1941 diouzh ar beure gant kirri-nij eus morlu impalaerel Bro-Japan a-enep morlu amerikan ar Meurvor Habask a oa er porzh hag a-enep nerzhioù all a oa tro-dro. Ur bazenn eus politikerezh emledañ an impalaeriezh eo an dagadenn-se. Distruj ar strollad listri pennañ eus morlu ar Stadoù-Unanet a zlee reiñ he zu d'an impalaeriezh da sevel he "Sferenn kenverzh Azia vras ar Reter". Pennoù uhel Impalaeriezh Japan a felle dezhañ ivez respont d'ar c'hastizoù ekonomikel kemeret gant Washington e miz Gouere 1941 goude aloubadenn Bro-Sina hag hini Indez-Sina c'hall gant arme impalaerel Bro-Japan.\nGoude an arsailh, kaset da benn gant div wagennad kirri-nij, e oa pounner ar c'holloù amerikan : 2 403 den lazhet ha 1 178 den gloazet. Pevar lestr eus al linenn, tri morreder, tri lestr-distruj ha 188 karr-nij a oa distrujet. Koulskoude e c'halljont dresañ kalz listri er mizioù da-heul, hag an tri douger kirri-nij amerikan na oant ket e Pearl Harbor, a chomas dibistig. Ar Japaned a gollas 64 den, 29 c'harr-nij ha pemp lestr-spluj korr. Prizoniet e oa ur martolod.\nE nebeutoc'h evit peder eurvezh warn-ugent e oa taget ivez ar Stadoù-Unanet er Filipinez gant impalaeriezh Bro-Japan. Tagañ a reas ivez Breizh-Veur, oc'h aloubiñ Hong-Kong hag o tilestrañ e Malaizia.\nDa-heul an arsailh war Pearl Harbor e kemeras perzh ar Stadoù-Unanet en Eil Brezel-bed a-du gant ar Gevredidi. Lidet e vez ar gwallzarvoud er Stadoù-Unanet bep bloaz. Diskouezet o deus an Amerikaned herder steuñv an amiral Isoroku Yamamoto, an diouer a brientadur hag al lezober amerikan. Breud zo hiziv an deiz c'hoazh diwar-benn roll ar prezidant Roosevelt .\n1 Ar c'henarroud\n1.1 Emlederezh impalaeriezh Bro-japan\n1.2 Fallaat a ra an darempredoù etre Tokyo ha Washington\n1.3 An nerzhioù tal-ouzh-tal\n1.4 Diazlec'h Pearl Harbor\n2 Strategiezh ha steuñv an dagadenn\n2.1 Mont a ra listri ar Japaned kuit\n2.2 C'hwitadenn an divizoù ha disklêriadenn brezel\n3 An arsailh\n3.1 Ar c'hefredioù ergerzherezh\n3.2 Ar wagennad kentañ\n3.3 Eil gwagennad\n3.4 An Amerikaned en em zifenn\n3.5 Nulladenn an trede gwagennad\n4.1 Stadoù-Unanet Amerika\nEmlederezh impalaeriezh Bro-japan[kemmañ | kemmañ ar vammenn]\nAn impalaer Meiji\nE-doug an oadvezh Meiji (1868-1912), Impalaeriezh Japan a roas lañs d'ur prantad diorroadur ekonomikel, politikel ha milourel evit tizhout live broioù ar c'hornôg. Da dizhout ar pal-se e konte ar Japaned ivez war ur strategiezh da ledañ o ziriad en Azia ar Reter da warantiñ pourvezioù Bro-Japan e danvezioù krai na c'halle ket dioueret.\nKregiñ a reas Bro-Japan d'en em ledañ en XIXvet kantved hag e deroù an XXvet en ur stagañ ouzh he ziriad Enez Formosa e 1895, su Enez Sac'halin e 1905 ha Korea e 1910. E-pad ar c'hentañ Brezel-bed e lakaas impalaeriezh Bro-Japan he c'hrabanoù war impalaeriezh trevadennel Bro-Alamagn en Azia ar Reter hag ar Meurvor-Habask hag e c'hounezas lodennoù marc'had diwar-goust an Europeiz hag an Amerikaned a oa er c'hornad. Goude 1920 e c'horrekaas kresk armerzh Bro-Japan hag e kreskas niver an dud dilabour. Gouzañv a rae an industriezh diwar an diouer a zanvezioù krai hag a varc'hadoù.\nEtre an daou vrezel e savas an impalaeriezh ur morlu brezel modern. Ne dremenas ket ekonomiezh ar vro hebiou da enkadenn vras 1929. Heuliet e oa an enkadenn ekonomikel gant kresk levezon ar vroadelourien ha tud an arme e-pad an oadvezh Shōwa. Aloubet e oa Manchouria gant an an arme impalaerel e 1931 hag an tiriad-se a a zeuas da vezañ Stad margodenn Manchoukouo. Aloubet e oa lodennoù all eus Bro-Sina gant Bro-Japan. E 1937 e aloubas an impalaeriezh peurrest Sina adalek Shanghai hep diskleriañ ar brezel en un doare ofisiel avat.\nFallaat a ra an darempredoù etre Tokyo ha Washington[kemmañ | kemmañ ar vammenn]\nAn impalaer Showa\nAloubadegoù ar Japaned en Azia ar Reter a c'hourdrouze mad ar Stadoù-Unanet ha Washington a gemeras divizoù a-enep Bro-Japan, hep mont betek ober gant an armoù memes tra. E 1921-1922, skrid-emglev Washington 1922 a vevennas fard morlu Bro-Japan en trede renk er bed. Evit respont d'ar bec'h lakaet warno gant an diplomatiezh etrebroadel da-heul aloubadeg Manchouria, Tokyo a zivizas kuitaat Kevredigezh ar Broadoù e 1933. Etre 1935 ha 1937 e choazas ar Stadoù-Unanet an nann-emellout en ur gemer un heuliad lezennoù diwar-benn an neptuegezh.\nSinet e oa an emglev enep-Komintern gant an impalaeriezh e 1936. E 1937 e tistagas Franklin Roosevelt ur brezegenn e Chicago, prezegenn ar dispell ma kondaone an diktatouriezhioù, hini Bro-Japan en o zouez. Bloaz goude e kinnige en e brezegenn diwar-benn stad an unvaniezh kreskiñ an dispignoù evit an arme. E miz Kerzu 1937, da vare lazhadeg Nankin, e c'houeledas kirri-nij japanat ar vag-kanoliañ amerikan Panay war ar stêr Yangtze-Kiang. Bro-Japan en em zigarezas met kreskiñ a reas an diaestaerioù etre an div vro. E 1939 e torras ar gouarnamant amerikan an emglev kenwerzh sinet e 1911.\nE 1940 e sinas an impalaeriezh an emglev a dri hag en em renkas gant nerzhioù an Ahel. Ar memes bloavezh e tennas an impalaeriezh he mat eus faezhidigezh Bro-C'hall hag eus diaesterioù ar Rouantelezh-Unanet, da sevel diazlec'hioù evit hec'h arme en Indez-Sina gall. Savet e oant goude un emglev skoulmet d'an 22 a viz Gwengolo gant gouarnamant trevadennel Hanoi, heuliet gant emgannoù taer e Lang Son ha gant bombezadeg Haiphong, a baouezas war urzhioù gouarnamant Bro-Japan d'ar 26.\nE 1941 ne baouezas ket an darempredoù etre an div vro da fallaat : e miz Mae e roe Washington e skoazell da Vro-Sina dindan stumm ur prest-koumanant. Goude ma nac'has Bro-Japan kuitat Indez-Sina ha Sina, nemet Manchoukouo, e tisklêrias ar Stadoù-Unanet, ar Rouantelezh-Unanet hag an Izelvroioù un embargo klok adalek ar 26 a viz Gouere 1941 war an eoul-maen hag an dir, hag ivez skornañ kaoudoù Bro-Japan er Stadoù-Unanet.\nEn un emvod dalc'het d'ar 6 a viz Kerzu 1941 e tivizas ar Japaned e vefe disklêriet ar brezel d'an Amerikaned ha d'ar Rouantelezh-Unanet, nemet un emglev a vefe kavet buan gant Washington. D'ar 16 a viz Here, ar c'hentañ maodiern Konoe, hag a gave dezhañ en doa kollet fiziañs an impalaer Showa hag hini an arme, a roas e zilez diouzh e garg en ur ginnig e kemerfe ar priñs Naruhiko Higashikuni, un eontr d'an impalaer, e bost war e lerc'h. Hirohito a nac'has ar c'hinnig, harpet ivez gant an arme, hag e choazas kentoc'h ar jeneral Tōjō, a-du a-grenn gant ar brezel met brudet ivez evit e fealded e-keñver ensavadur an impalaeriezh.\nAr priñs Nobuhito Takamatsu\nHep gortoz fin an divizoù n'o doa tamm fiziañs enne ken, e krogas ar Japaned da brientiñ an dagadenn. D'an 3 a viz Du e tisplegas an amiral Osami Nagano dre ar munud da Hirohito stumm diwezhañ ar raktres arsailh war Pearl Harbor. D'ar 5 a viz Du 1941 e aprouas an impalaer ar raktres savet evit ar brezel a-enep ar Stadoù-Unanet, Breizh-Veur hag an Izelvroioù lakaet evit deroù miz Kerzu. Ar memes devezh, e lakas ar QG impalaerel e pleustr an diviz kemeret hag e roas an urzh da benngomandant ar strollad-listri, an amiral Isoroku Yamamoto, da reiñ lañs d'ar c'hefridi a-enep Pearl Harbor. Dre ma ne zisoc'he ket an divizoù gant ar Stadoù-Unanet e aprouas Hirohito "brezel Azia vras ar Reter" a-benn ar fin, d'ar 1añ a viz Kerzu, goude bezañ bet habaskaet gant Nagano ha ministr ar morlu, Shigetaro Shimada, a-zivout o chañsoù berzh en ur ziarbenn arguzenn ar priñs Nobuhito Takamatsu ne vefe ket ar morlu evit talañ a-enep ar Stadoù-Unanet en tu all da zaou vloaz.\nAn nerzhioù tal-ouzh-tal[kemmañ | kemmañ ar vammenn]\nAdalek an XIXvet kantved e teuas arme Bro-Japan da vezañ kreñvoc'h-kreñvañ hag e teuas da vezañ modern-kenañ. Da stourm ouzh kresk an dilabour degaset gant an Enkadenn vras e kreskas ar gouarnamant e urzhiadennoù armoù. Kreskiñ a reas kalz dispignoù ministrerezh ar brezel. En holl e oa perc'henn ar Japan war ur pemzek lestr-hobrejonet, un dek douger kirri-nij bennak, 50 morreder, 110 lestr-distruj, 80 lestr-spluj ha war-dro 1 350 karr-nij e 1941. Met da gentañ penn e oa 73 milion a annezidi er vro, brogarour-kenañ e oant ha prest d'en em aberzhiñ. Fiziañs o doa soudarded an impalaeriezh e nerzh o arme. Ouzhpenn e oa sur Tōkyō da vezañ harpet gant an Alamanted betek-gouzout e vefent argadet gant an Amerikaned.\nE 1941, ne oa ket prest ar Stadoù-Unanet da vrezeliñ. Bras-kenañ eo poblañs ar Stadoù-Unanet (132 milion a annezidi) ha galloudus-kenañ eo hec'h industriezh. E 1941 e oa meur a viliad kirri-nij en arme amerikan met aet e oa ar pep brasañ diwar c'hiz. E 1940 e oa kalz gwanoc'h an an arme amerikan, gant 250 000 soudard, evit ar Japaned o doa tri milion a soudarded.\nOuzhpenn-se ne oa ket prest poblañs ar Stadoù-Unanet da gregiñ ur brezel. Eñvor ar Brezel-bed kentañ hag hini ar soudarded amerikan lazhet en Europa a oa bev-tre c'hoazh. Ne oa ket bet restaolet an amprestoù kemeret digant ar Stadoù-Unanet gant ar Stadoù o doa kemeret perzh er brezel ha kalz Amerikaned a oa digenvezour. Ar prezidant Roosevelt (1933-1945) ne felle ket dezhañ kennebeut sachañ warnañ eneberezh an Amerikaned a orin alaman, italian ha japanat. Ar poellgor America First, ur gevredigezh peoc'hgarour a oa bras he levezon, a boueze ivez da zerc'hel ar Stadoù-Unanet er-maez eus ar brezel.\nE miz genver 1941 e prometas Roosevelt da Winston Churchill e trofe e vro a-enep d'an Trede Reich nazi da gentañ ha ket a-enep Bro-Japan. Da skañvaat bec'h ar Rouantelezh-Unanet en emgann ar mor atlantel, eus miz Ebrel da viz Gouere 1941, tri lestr-hobrejonet, un douger kirri-nij, pevar morreder ha daou strolladig listri-distruj a oa kaset eus ar Meurvor Habask d'ar Meurvor atlantel (da lâret eo 20 % eus strollad listri ar Meurvor Habask), ar pezh a leze ar muiañ niver gant morlu Bro-Japan.\nDiazlec'h Pearl Harbor[kemmañ | kemmañ ar vammenn]\nGwel eus Pearl Harbor e miz Here 1941\nE pelec'h e oa al listri amerikan pennañ\nPearl Harbor e oa ar porzh brezel brasañ eus ar Stadoù-Unanet er Meurvor Habask. Edo war an aod, e su Enez Oahu, en enezeg Hawaii, 15 km e kornôg Honolulu. Digenvez a-walc'h e oa e-kreiz ar Meurvor Habask, 3 500 km diouzh Los Angeles ha 6 500 km diouzh Tokyo. Enez Oahu a oa ar muiañ poblet eus enezeg Hawaii hag e oa war hent diazlec'hioù Guam, Wake ha Midway. E deroù an Eil Brezel-bed e oa etre 140 ha 180 000 Japanad o chom e Hawaii.\nEdo diazlec'h Pearl Harbor en-dro d'ur vorlenn vas. Mont a raed tre dre ur ganol strizh-kenañ (400 metr lec'hed). Eoriet e veze ar pep brasañ eus al listri-Brezel er-maez eus ar vorlenn, e reter hag e norzh Enez Ford. Tri anezhe a oa er c'hornôg (an USS Utah, an USS Raleigh hag an USS Curtiss). Ereet e veze ar batimantoù brezel daou-ha-daou, da arboellañ arc'hant ha dre ziouer a blas.\nE strollad listri ar Stadoù-Unanet er Meurvor Habask e oa ar Battle Force; ar Scouting Force; ar Base Force; hag an Amphibious Force. D'ar 7 a viz Kerzu e oa 86 bag er vorlenn, : 28 lestr-distruj, 9 morreder, 8 lestr-hobrejonet, 4 lestr-spluj, ul lestr-hobrejonet-pal (an USS Utah) hag un tregont bag skoazell bennak. 25 000 den a oa ivez en diazlec'h ha war-dro 300 nijerez ha et dournijerez eus an USAAF hag eus strollad nijerezioù ar morlu en enezenn. Ar jeneral Walter Short e oa komandant an arme war an douar e-skoaz ar strollad listri a oa dindan an amiral Husband Kimmel. Difennet e oa an diazlec'h gant 35 B-17, an DCA ha difennoù en aod.\nStrategiezh ha steuñv an dagadenn[kemmañ | kemmañ ar vammenn]\nDistrujañ ar morlu amerikan eoriet e Pearl Harbor a oa pal an dagadenn, evit gellout goude se aloubiñ diboan Azia ar Gevred hag inizi ar Meurvor Habask. Rediet e vefe an arme amerikan da guitaat Hawaii ha da gilañ betek Kalifornia. Ret e oa pulluc'hañ ar sanailhoù, ar stalioù dreserezh hag ar mirlec'hioù mazout miret evit strollad listri ar Meurvor Habask, hep disoñjal nijvaoù Wheeler Field ha Hickham Field. Fellout a rae ivez da Vro-Japan digoll mezhekadenn ar c'hastizoù ekonomikel kemeret gant Washington. Fiziet e oa prientadur an arsailh e penngomandant ar morlu, Isoroku Yamamoto.\nMont a ra listri ar Japaned kuit[kemmañ | kemmañ ar vammenn]\nD'ar 14 a viz Du 1941 en em vodas ar strollad listri e bae Hito-Kappu, e su an inizi Kouril. Bez e oa 6 douger kirri-nij (Akagi, Hiryū, Kaga, Shōkaku, Sōryū, Zuikaku) hag ouzhpenn 400 nijerez : kirri-nij chase Mitsubishi A6M (ar Zeroioù), kirri-nij bombezer-tarzher Nakajima B5N (ar c'hKateoù) ha bombezerien a-bik Aichi D3A (ar Valoù). Ur strollad listri ergerzhiñ a oa ennañ 22 lestr-spluj, 5 lestr-spluj godell Ko-hyoteki, gant daou zen ha div darzherez a 450 mm e-bourzh ha tri morreder skañv. Ambrouget e oa an ergerzhadenn gant 8 bag da bourchas eoul-maen d'al listri.\nD'ar 26 a viz Du, e-keit ha ma oa an daou c'houarnamant o tivizout c'hoazh, e oa kuitaet Bro-Japan e kuzh gant ar strollad listri. Mont a reas etrezek enezeg Hawaii dre an norzh o tremen dre un hent na oa ket darempredet gant kalz bigi.\nD'ar 1añ a viz Kerzu e aprouas Hirohito Brezel Azia vras ar Reter e-doug ur brezegenn impalaerel hag aotreañ a reas bombezañ Pearl Harbor. Pa resevas al listri an urzh ofisiel da vont d'an emgann d'an 2 a viz Kerzu, e oa c'hoazh ar gouarnamantoù o tivizout. D'ar 6 a viz Kerzu edo al listri 370 km e norzh Pearl Harbor pa resevjont ar ger-kuzh : « krapit ouzh ar menez Niitaka ».\nAl listri hag ar c'hirri-nij japanat\nAn douger kirri-nij Akagi\nLestr-spluj godell japanat, Pearl Harbor\nC'hwitadenn an divizoù ha disklêriadenn brezel[kemmañ | kemmañ ar vammenn]\nAn divizoù etre Bro-Japan hag ar Stadoù-Unanet a oa kroget en-dro e miz Du 1941 met skoilhet e oant an deiz a-raok an dagadenn : Goulenn a rae groñs ar Japaned e paouezfe ar Stadoù-Unanet da skoazellañ Sinaiz. Ar secretour Stad Cordell Hull a c'houlenne diouzh e du ez afe kuit soudarded Bro-Japan diouzh Sina. D'ar 6 a viz Kerzu 1941, Roosevelt a gasas ur pellskrid d'an impalaer Hirohito da loc'hañ en-dro an divizoù a oa dalc'het e Washington.\nAr memes deiz e kasas maodiern an aferioù estren Bro-Japan d'e zileuridi ha d'ar c'hannadour Kichisaburo Nomura, e post e Washington, un teul kodet e 14 mellad. Lavaret e oa dezhañ reiñ anezhañ d'ar sekretour Stad amerikan antronoz da 1e d'enderv, da lâret eo da 7e 30 e Hawaii. Ne oa ket roet ar gemennadenn d'an eur avat abalamour d'an dale kemeret da zigodañ anezhañ. Dont a reas a-benn ar servijoù kuzh amerikan da zigodañ anezhi pell a-raok kannati Bro-Japan : mellad diwezhañ ar memorandum hepken, da laret eo an disklêriadenn brezel, na oa ket bet digodet gant an Amerikaned. D'ar 7 a viz Kerzu da 11e 58, eur Washington (6e 28 e Hawaii), e lennas ar jeneral George Marshall an destenn ; nec'het ganti, Marshall a oa gounezet d'ar soñj e oa Japaniz o prientiñ un dagadenn. Kas a reas ur pellskrid da c'hervel an diazlec'hioù amerikan a oa er Filipinez, e Panama, e San Diego hag e Pearl Harbor da ziwall. Abalamour da gudennoù teknek e tegouezhas ar galv-diwall-se re ziwezhat e Hawaii, meur a eurvezh goude ar bombezadegoù. Resevet e oa gant ar c'hannadour amerikan e Bro-Japan war-dro dek eurvezh goude fin an dagadenn.\nAn arsailh[kemmañ | kemmañ ar vammenn]\nKirri-nij eus Bro-Japan o nijal kuit eus un douger kirri-nij d'ar 7 a viz Kerzu\nIsoroku Yamamoto ha jeneraled all o doa raktreset un arsailh e teir gwagennad kirri-nij met ar besamiral Chuichi Nagumo a zivizas ne vefe nemet div. 350 nijerez a gemeras perzh en arsailh en holl. 91 karr-nij a oa gouestlet da zifenn ar strollad-listri.\nE-doug noz ar 6 d'ar 7 a viz Kerzu an hini e krogas an abadenn. A-drugarez da'r gouloù-deiz ne oa ket ret kemer kement a ziarbennoù kuit da vezan gwelet gant an Amerikaned ha gallouta raed mont buanoc'h etrezek ar pal.\nAn dagadenn e Malaisia, d'an 8 a viz Kerzu, a c'hoarvezas d'ar memes mare e gwirionez, rak en tu all da linenn ar c'hemm deiz e oa.\nAr c'hefredioù ergerzherezh[kemmañ | kemmañ ar vammenn]\nWar-dro hanternoz e oa lañset pemp lestr-spluj godell a loc'has trema Oahu.\nDa 3e 58 e tisklêrias an USS Condor en doa gwelet ul lestr-spluj e morlenn Pearl Harbor d'al lestr-distruj USS Ward. Hemañ a glaskas anezhañ en aner : dianadet e oa. Amiraliezh Pearl Harbor ne gasas ket ar galv-diwall. Da 6e 37 e kavas ar Ward ul lestr-spluj all a c'houeledas.\nAr wagennad kentañ[kemmañ | kemmañ ar vammenn]\nAn div wagennad argad\nEtre 6e ha 7e 15 e loc'has ar c'hentañ gwagennad a 183 nijerez, renet gant ar c'habiten Mitsuo Fuchida, trema Pearl Harbor. En o zouez e oa :\n49 bombezer etre uhelder (a-blaen) Nakajima B5N2 Kate,\n51 bombezer a-bik Aichi D3A1 Val,\n40 bombezer tarzher Nakajima B5N2 Kate\n43 karr-nij chase Mitsubishi A6M2 Zero.\nNe voent gwelet nemet da 7e gant daou soudard amerikan en Opana Point (gant ur radar SCR-270 a oa e-kichen beg norzh Oahu). Ne voent ket kredet gant un ofiser nevez, al letenant Kermit A. Tyler, a oa sur a-zevri e oa 6 bombezer B-17 a oa o tont eus Kalifornia hag a oa gortozet.\nWar-dro 7e 30 e tremenas ar c'hentañ nijerez japanat da anaout an ardremez hag e roas ar sinal : « Emañ Pearl Harbor o kousket. »\nTremen a reas an nijerezioù kentañ a-us d'an diazlec'h amerikan da 7e 40. Izel e nije ar c'hirri-nij tarzher ha dont a raent eus lec'hioù disheñvel. Nijal a rae ar bombezerien uhel-kenañ avat.\nDa 7e 53 e kouehas ar bombezennoù kentañ hag en em renkas ar c'hirri-nij e stumm o bodadennoù argad. Kaset e oa ar galv-diwall gant an eilamiral Patrick Bellinger.\nPemp lestr-spluj Ko-hyoteki a daolas tarzherezioù ouzh listri amerikan e deroù ar vombezadeg. Diwar an dek den a oa e bourzh al listri-spluj e oa lazhet 9. An hini nemetañ chomet bev, Kazuo Sakamaki, a oa prizoniet hag e teuas da vezañ ar c'hentañ prizoniad brezel eus Bro-Japan tapet gant an Amerikaned e-pad an Eil Brezel-bed. Skoet e oa an USS West Virginia gant un darzherez hag eteuas evel-se da vezañ ar c'hentañ lestr tizhet gant an arsailh.\nRannet e oa ar c'hentañ argadenn-se e 6 kevrenn. Unan anezhe a oa kaset ouzh tachenn Wheeler Field (sellet ouzh ar gartenn). Tennañ a reas ar Japaned o mat eus ar souezhadenn da vombezañ al listri brasañ, e reter ar vorlenn dreist-holl. Kregiñ a rae pep hini eus an tagadennoù gant bombezerien hag a echue gant kirri-nij chase betek-gouzout e vefent heuliet.\nEil gwagennad[kemmañ | kemmañ ar vammenn]\nUl lab kirri-nij eus an Enez Ford o teviñ.\nDa 8e 30 e oa kaset eil gwagennad an arsailh, enni 167 karr-nij. Implijout a reas muioc'h a vombezerien a nije a-blaen. Bez e oa :\n54 bombezer etre a uhelder (a-blaen) Nakajima B5N2 Kate,\n78 bombezer a-bik Aichi D3A1 Val, ha\n35 karr-nij chase Mitsubishi A6M2 Zero.\nRenet e oa gant al letanant-komandant Shigekazu Shimazaki. Rannet e oa e pevar strollad a oa kaset unan anezhe a-enep diazlec'h Kānehohe, e reter Pearl Harbor. Degouezhout a reas ar strolladoù nijerezioù hogozik d'ar meemes mare, eus meur a lec'h.\nE-doug an eil gwagennad e tennas ar C'hurtiss war ul lestr-spluj hag a oa goueledet gant al lestr-distruj USS Monaghan. Echuiñ a reas arsailh an eil gwagennad da 9e 45. Goude an argad e tremenas kirri-nij all da studiañ an distrujoù.\nAn Amerikaned en em zifenn[kemmañ | kemmañ ar vammenn]\nTarzhadenn an USS Arizona\nDihunet e oa an dud a oa e bourzh al listri d'an tarzhadennoù. Lañset e oa ar galv-diwall gant ar c'homandant Logan Ramsey da 7e 58, pemp minut goude ar c'hentañ bombezennoù. Roet e oa da c'hoût da Washington DC gant an amiral Husband Kimmel nebeut goude.\nDaoust d'ar spontadeg e stourmas meur a soudard gant kalon. An amiral Isaac C. Kidd hag ar c'habiten Franklin Van Valkenburgh a fardas war pont an USS Arizona da aozañ an difenn ha lazhet e oant prim goude. Enoret e oa an daou zen goude o marv gant ar vedalenn a enor. An asagn Joe Taussig a lakaas an USS Nevada da loc'hañ e-pad an dagadenn. Unan eus al listri-distruj, an USS Aylwin, a reas ar memes tra gant gant pevar ofiser hepken en e vourzh, an nemorant eus an akipaj a oa anezhañ asagnoù hep skiant-prenet war vor. Ar c'habiten Mervyn Bennion, komandant an USS West Virginia, a renas e akipaj a-raok bezañ lazhet gant skolpadoù bombezennoù. Lazhet e oa ar c'hentañ martoloded gant an argadenn dre an aer e-bourzh al lestr-spluj USS Tautog a ziskaras ivez ar c'hentañ nijerez. Doris « Dorie » Miller hag a oa keginer e bourzh an USS West Virginia, a gemeras ur vindrailherez stourm a-enep ar c'hirri-nij ha a dennas ouzh ar Japaned : diskar a reas unan d'an nebeutañ e-keit ha ma oa taget e lestr. Roet e oa dezhañ kroaz ar morlu (Navy Cross) goude an emgann. 14 martolod hag ofiser a oa enoret gant ar vedalenn a enor. ur vedalenn ispisial, ar Pearl Harbor Commemorative Medal, a oa roet da c'houde d'an holl a oa e Pearl Harbor e-pad an arsailh. En oabl, an eneberezh a-bouez nemetañ a zeuas eus un dornadig Curtiss H.75 hag a Curtiss P-40 Warhawk hag eus an difenn a-enep an nijerezioù. Klask a reas kirri-nij zo dizoleiñ listri ar Japaned met en aner.\nNulladenn an trede gwagennad[kemmañ | kemmañ ar vammenn]\nPeñse al lestr-distruj Shaw goude ma tarzhas.\nLod eus an ofiserien a bouezas war an amiral Nagumo dezhañ da deuler un trede argadenn da zistrujañ ar mirlec'hioù trelosk ha danframmoù Pearl Harbor. Istorourien zo o deus lâret e vije bet strobet en un doare efedusoc'h strollad-listri ar Meurvor-Habask ma vije bet distrujet ar mirlec'hioù trelosk hag an dafar dreserezh, kalz muioc'h evit dre zistruj listri eus al linenn. Koulskoude e tivizas Nagumo dilezel raktres un trede gwagennad evit meur a abeg : da gentañ e reas muioc'h a verzh an difennoù a-enep ar c'hirri-nij e-pad an eil gwagennad ma oa kollet an 2/3 eus ar c'hirri-nij japanat diskaret. Ne oa tamm efed sourpren ebet ken hag un trede gwagennad a c'hallfe kreskiñ kolloù arme Bro-Japan. Ouzhpenn-se, prientiñ un trede argadenn a vije bet re hir, hag en dije lezet amzer d'an Amerikaned da dagañ nerzhioù Nagumo a oa war-dro 400 km e norzh Oahu. O listri-spluj a c'halle kavout ha tagañ listri ar Japaned. Ouzhpenn ne ouie ket c'hoazh ar Japaned e-men e oa an dougerien kirri-nij amerikan hag erruet e oant e penn o fourvezioù : chom pelloc'h a greske ar riskl da zioueret trelosk. Tizhet e oa bet pal ar Japaned gant an eil gwagenn, da lâret eo dizornañ strollad-listri amerikan ar Meurvor-Habask. Abalamour da se e ranke paouez an ergerzhadenn. Poent e oa mont kuit eta, rak Bro-Japan en doa palioù strategek all en Azia ar Gevred.\n90 munutenn goude ma voe kroget an argadenn e oa paouezet anezhi. Daou vil eizh martolod a oa bet lazhet ha 710 gloazet; 218 soudard pe soudard-nij (bez e oant ul lodenn eus an Army betek krouidigezh an US Air Force e 1947) a oa bet lazhet ha 364 gloazet; 109 marines a voe lazhet ha 69 gloazet; hag ouzhpenn-se 68 trevour a voe lazhet ha 35 gloazet. En holl, 2335 soudard stadunanat a oa marvet ha 1143 a oa bet gloazet.\n↑ S. Bernstein, P. Milza, Histoire du Patrom:S-. […], 1996, p.225\n↑ Jacques Binoche, Histoire des États-Unis, Paris, Ellipses, 2003, p.185\n↑ Roland H. Worth, Jr., No Choice But War: the United States Embargo Against Japan and the Eruption of War in the Pacific, Jefferson, North Carolina, McFarland, 1995\n↑ Peter Wetzler, ibid., p.29, 35, 39\n↑ H. Michel, La Seconde Guerre mondiale, 2001, p.334\n↑ S. Bernstein, P. Milza, Histoire du Patrom:S-. […], 1996, p.414 ; H. Michel, La Seconde Guerre mondiale, 2001, p.323\n↑ Embann a ra ar shintoegezh orin doueel Bro-Japan\n↑ 12,0 12,1 ha12,2 H. Michel, La Seconde Guerre mondiale, 2001, p.337\n↑ 16,0 ha16,1 S. Bernstein, P. Milza, Histoire du Patrom:S- […], 1996, p.414\n↑ P. Miquel, La Seconde Guerre mondiale, 1986, p.338\n↑ [Orbat.com/Niehorster, http://www.orbat.com/site/ww2/drleo/013_usa/_41_usn/_usn.html Administrative Order of Battle], Armeoù an Eil Brezel-bed, 9 a viz Here 2005\n↑ Ships Present at Pearl Harbor, 0800 7 December 1941\n↑ 23,0 ha23,1 A. Kaspi, Roosevelt, 1997, p.425\n↑ 24,0 ha24,1 P. Vallaud, Témoins de l’Histoire, 2002, p.216\n↑ J. Trogoff, Les grandes dates de la guerre sur mer, 1993, p.265\n↑ « Pearl Harbor, une attaque surprise préméditée de longue date », war lec'hien ar Mémorial de Caen, pajenn lennet d'an 21/01/2007\n↑ 29,0 ha29,1 F. Abbad, Histoire du Japon, 1992, p.153\n↑ an Nakajima B5N2 Kate a c'halle bezan implijet koulz evel bombezerien a-blaen hag evel bombezerien tarzher, diouzh ma vezent armet gant bombezennoù pe tarzherezioù\n↑ Hir eo dont eus strollad listri Bro-Japan betek Pearl Harbor\n↑ Eur Hawaii ; 3e 23 d'an eizh a viz Kerzu hervez eur Bro-Japan\n↑ J. Trogoff, Les grandes dates de la guerre sur mer, 1993, p.273 ha « 7 décembre 1941 : les Japonais attaquent Pearl Harbor » e lec'hienn Hérodote, pajenn lennet d'ar 21/01/2006\n↑ 38,0 ha38,1 A. Kaspi, Roosevelt, 1997, p.426\n↑ A. Kaspi, Roosevelt, 1997, p.428\nAdtapet diwar « https://br.wikipedia.org/w/index.php?title=Arsailh_war_Pearl_Harbor&oldid=1972981 »


Bizkaia, e gwalarn Euskal Herria.\nBizkaia zo anv unan eus 7 proviñs Euskal Herria, war aod ar Meurvor Atlantel, er c'huzh-heol da broviñs Gipuzkoa. Bilbo eo ar gêrbenn.\nBez' ez eo unan eus ar pinvidikañ proviñsoù zo e Spagn abalamour d'ar greanterezh savet enni adalek diwezh an XIXvet kantved betek kreiz an XXvet kantved. Hiriv an deiz ne chom ket kalz a dra eus an obererezh kozh-se, met diorroet eo bet ar servijoù, hag an douristelezh gant savidigezh Mirdi Gugenheim.\nAdtapet diwar « https://br.wikipedia.org/w/index.php?title=Bizkaia&oldid=1635584 »


Ar Roue Marc’h - Wikimammenn\nLe Dault, 1950 (p. 39-46)\n◄ Nik ha Seven Ar Roue Marc’h Bizou ar Gorrigan ►\n…Hogen, en deiz-se, e tomme d’an dud gant ar chase. Kuitaet gantañ e balez kerkent ha kan ar c’hilhog, ar roue en devoa gwelet eun heizez, kaera hini en devoa redet biskoaz. Hag heñ mont war he lerc’h dre ar parkeier, hag heñ mont war he lerc’h dre ar c’hamboulou hag ar saviou, hag heñ mont war e lerc’h adalek ar mintin-goulou betek an abardaez-noz. Buan e oa Morvarc’h, buanoc’h e oa an heizez.\nPell a oa chomet tud Marc’h war e lerc’h, pell war e lerc’h e chas, hag int chas mat, ar re wella koulskoude. Ha Morvarc’h a zaoulamme atao, a zaoulamme bepred, a zaoulamme c’hoaz, ha dalc’hmat an heizez koant araozañ.\nDaoulammat a rae, daoulammat a rae ken a zigouezas e-tal pleg-mor Douarnenez. Eno edo Keriz gwechall goz, Iz ar gêr villiget abalamour d’he fec’hedou mezus. Keriz a gousk bremañ e goueled ar mor ; gwelout a raer, pa vez sioul an amzer, beg touriou an iliz vras, hag enni ez eus tud — eun ugent bennak anezo — o selaou an oferenn. N’eo ket aet an dour betek enno, met kaer o deus gedal ne zeu marchigod ebet da respont « Et cum spiritu tuo » d’ar beleg a zo c’hoaz ouz an aoter ha troet war-du an dud abaoe. Klevet em eus e vezo diveuzet Keriz pa ’z ay eur marchigod fur da lavarout « Et cum spiritu tuo ». Mall eo d’ezañ mont rak, a’chan di, tud Keriz ne vezo baradoz ebet evito.\nDaoulammat a ra Morvarc’h. An heizez a zo berr warnezi, hag o veza ma ne c’hell ket mont larkoc’h eo chomet war ar garreg e-lec’h m’emañ c’hoaz roud houarn ar marc’h a voe douget ar roue Gralon gantañ, pa dec’he rak an doureier a isfonte dre skluziou digor Keriz.\nEr penn pella d’ar garreg emañ, hag hi a glemm, a hirvoud, a leñv.\nMarc’h, didruez e galon, a dap eur bir, a stenn e wareg, a yao ! war an heizez koant.\nNa souezet eo !\nN’eo ket aet ar saez tre betek an heizez, ma ’z eo distroet yud ganti ha ma ’z a da skei Morvarc’h en e galon. Al loen a gouez, o c’houirinat ker skiltrus ma tasson kaviou an aod hag heñ, ruilh-diruilh, diwar ar reier en tonnou.\nBec’h ma c’hell ar roue divarc’ha e dreid eus ar stleugou Kollet e benn gantañ gant ar c’heuz d’e varc’h mat, d’e varc’h buan. Marc’h a dap e goñtell-laz, hag heñ war eeun da gavout an heizez, e zent o skrigna gant ar gounnar.\n« Harp ! den kriz ! » eme eur vouez taer.\nHag heñ sellout. Heizez ebet ken. E-lec’h ma edo, setu eur plac’h yaouank, koant e-giz ar gliz-mintin. Eur gurunenn vezin a zo en dro d’he fennn : he bleo, melen-aour evel an ed a fuilh gant ar vorenn war e skoaz noaz ; ouz he c’herc’henn ez eus en istribilh eun alc’houez aour. Ha Marc’h anavezout Ahez, pe Zahut, merc’h ar roue Gralon ; Dahut, an hini a rae yaouank ganti ; Dahut hag a rae teurel anezo, goude o fec’hed, e mengleuziou an Huelgoad hag e re Boullaouen, e-lec’h ma vezint klevet oc’h huanadi ken a zeuio evit plijout d’eur priñs kaer a oa an diaoul beo e-unan ; Dahut, bet cheñchet e morwreg abalamour d’he fec’hedou diniver.\nHag hi lavarout :\n« Marc’h, roue Poulmarc’h, pa ’z eo gwir out deuet war va lerc’h, herr e-giz an tan, hag ac’h eus kredet tenna warnoun-me ha n’em eus graet droug ebet d’it morse, te a vezo da ziskouarn heñvel ouz diskouarn al loen a zougas ac’hanout betek-hen. »\nHag hi en he sav war he lost-pesk, hag en eur par berr e stok ouz penn Marc’h gant e baz korrigan. Hag hi war he fenn er mor. Neui a ra eur c’hrapad, ken emañ e-kichen Morvarc’h. Hag hi eun taol d’ezañ gant e baz, hag heñ a zo buhez ennañ raktal. Hi war e gein, ha gant eur c’hoarzadenn skiltrus : « Marc’h en deus diskouarn Morvarc’h ! »\nHag an ekleviou war eun dro : « Marc’h en deus diskouarn e Vorvarc’h ! »\nAr paour-kaez roue ne ra van gant ar c’homzou-se. E zaoulagad, tan enno, a bar war Vorvarc’h, e varc’h mat, e varc’h buan, war Vorvarc’h hag a red, renet gant Dahut. Kas a ra e gammedou war-du Kraon, e pleg-mor Morgad, e-lec’h ma ’z eus eur bern toullou graet gant an tarziou, toullou kaer meurbet ; enno eo emañ o chom ar briñsez Dahut, Doue d’he fardono evit ma ne sponto ken ar paour-kaez merdeidi, gant he c’houitell strobinellet a ra d’ezo mont d’he c’havout, da bec’hi ha da vervel dizale evit beza daonet !\nDeuet eo an noz war Varc’h, roue Poulmarc’h. Ar stered a lugern en oabl e-giz tachou aour plantet ennañ gant biz Doue. Ober a reont al lez d’ar rouanez he fenn koar a zo hanter-souchet he faotr e vec’h-lann gant eur goumoulennig.\nPa ’z eo divadaouet Marc’h, nag estlamm en deus o welout e vleo kresket c’hoaz : war e skoaz e kouezont hag heñveloc’h int ouz moue eur loen-kezeg eget ouz bleo eun den.\nWar eun dro gant ar zouezet ma ’z eo, e klev an hekleo o c’hoarzin goap en eur lavarout : « Marc’h en deus diskouarn e Vorvarc’h ! »\nYeunig ne lavar seurt da genta. A-benn eur c’hrapad e ro tro da gredi en deus bet eur get kuz digant Marc’h. Lavarout a ra, eur pennad goude, e pleg ar skouarn, gwir eo, n’eo ket diskouarn ar roue heñvel ouz re ar re-all.\nHag an dud gwasoc’h-gwasa warnezañ, na petra ’ta ? Poan-benn o deus o klask gouzout. Torr-penn int da Yeunig. Tud-a-lez, priñsed vras a zeu d’e gavout gant ar soñj da c’houzout ar sekred.\nPriñsezed koant a c’houlenn, gant ho muzellou flour par d’ar roz, penaos eo graet diskouarn ar roue. Unan zoken a lavar dimezi d’ar perukenner ma kar lavarout d’ezi.\nWar beg e deod emañ ar ger klasket, hag an derzienn a grog e Yeunig. Da serr-noz, eun devez, heñ kuit. Mont a ra eeun dirazañ hep gouzout dare da belec’h. Eur soñj n’en deus ken :\n« Marc’h en deus diskouarn e Varc’h ! »\nGouda beza baleet eur frapadig, setu heñ e-tal ar mor a verv an eon gwenn ennañ o lipat ar reier. Emañ o vont da lavarout d’ar c’hoummou :\nMet krena a ra e lavarfe ar wagenn d’ar wagenn :\nHa ma lavarfe ar ger d’an avel ? Kas a rafe dre-holl :\nHag e tiskenn en aod, hag e ra eun toull ker bras hag e benn en traez, hag eno e lavar goustadik, ker goustadik ma ne glev ket e-unan :\nSevel a ra, divec’hiet e damm kalon, hag e stank mat an toull. Chom a ra eun tammig e-kichen, digor e skouarn gantañ. Netra ne lavar netra. Ne glev seurt nemet an houl o tregerni gant ar gorventenn, met ne ’z eus netra ganto diwar-benn Marc’h.\n« Marc’h en… » eme Yeunig ; met ne da ket larkoc’h.\nAn hekleo a lavar :\n« Marc’h en… » hep mui ken.\nHa Yeunig a zo laouen e galon. Ne c’hoarvez seurt ebet eno, nemet teir gorzennig kresket en eun taol dioustu war-c’horre an toull stouvet mat gant Yeunig. Bransigellat a reont koantik o fenn gant an avel-vor, hep ger ebet avat.\nHa Yeunig d’ar gêr, eürus e benn.\nDimezi e verc’h a reas Marc’h, nebeut goude.\nKoant e oa ar briñsez, lemm he spered, eeun he c’halon : eur berlezenn. Meur a hini a c’hoantae he c’haout da bried. Gwelloc’h a voe ganti dimezi d’eur Breizad, da vab roue Kemper, eget da vab roue Bro-Saoz a oa bet o c’houlenn anezi.\nGoueliou kaer a voe, e c’hellit kredi.\nPedet e voe d’ar friko holl dud ti ar roue, ar briñsed hag ar priñsezed, an aotrounez markizien, baroned, ha me a oar ?\nTudjentil ha barnerien,\nTud-a-iliz ha marc’heien…\nEr c’hroazhentou e oa taoliou evit ar vourc’hizien kerkoulz hag evit ar re baour.\nNe vanke d’ezo na kig na bara,\nNa gwin na dourvel da eva.\nDebret e voe en deiz-se, eme ar skridou, daou-c’hant pemoc’h, daou-c’hant ejen, kant karo, tri-c’hant penn-dañvad, ha ne ran meneg ebet eus ar gedon, ar c’honiﬂed, ar c’hlujiri, ar yer, ar c’houlmed, a oa bras-bras an niver anezo ivez. Hag an dourvel, ar chufere ? Ar barrikennadou a yae kant ha kant.\nGoude ar pred, setu an dud, laouen holl, o tañsal war an aod.\nMarc’h a chomas e-unan. E vleo ne oant ket kresket abaoe ma oant bet touzet gant sizailh Urjelez ar Gorrigan, hag eun tog kroc’hen ki-dour a oa souchet e ziskouarn-marc’h gantañ.\nLevenez e galon a bare war e dal, hag heñ a oa ken kaer ha biskoaz.\nNe yeas d’ober abadenn ebet evelato.\nYeunig avat a zañse, marteze gant ar briñsez he divije roet he c’halon evit ar ger kuz.\nTron ar roue a oa savet dindan eun telt, e-lec’h ma ne oa ket eur mouch-avel.\nWar an dañserien, eur aezenn flour a c’houeze sederik. Hanter-kant soner a gempenne o biniaouiou hag o bombardou Allas ! aet e oa o zeotennou gant ar gornandoned e-pad an noz du. Klemm a reont, hag e redont war an aod da welout ha kavout a raint peadra d’ober teotennnou. Drant int pa zigouez tri anezo gant teir gorzenn, enno danvez tregont teotenn pep hini. Teir gorzennig Yeunig eo ar re-ze, kredabl.\nHa setu paotred ha merc’hed yaouank biz-ha-biz. Mall a zo warno da zivorza o divesker.\nGraet eo an teotennou nevez. Yao dao ! Jabadao ! Avel er seier ! Estlamm ! Lavarout a reont e lec’h seni :\n« Setu ar ger kuz ! » eme Yeunig d’e zañserez.\n« Ha gwir ? » eme houmañ.\nHag ar bombardou da ziston :\nHag an holl a daoulagad war Varc’h. Hemañ ne oar ket perak e sell kement an dud outañ.\nMont a ra er-maez eus e delt, ha lavarout a ra :\n« Dañsit laouen eta, tud vat. »\nKerkent eun taol-avel a zeu da bila tog ar roue, ha setu diskouarn e varc’h stag ouz e benn a-wel d’an holl. Hag int, neuze :\nHag ar roue d’ar red da soucha gant ar vez. Met e droad a riskl, e benn a sko ouz eur roc’h, hag an dud a glev eur skrijadenn skiltrus gant eur vorwreg pignet war gein eur marc’h diskouarn-den d’ezañ. Hag int a youc’h :\n« Hemañ eo Morvarc’h, marc’h Marc’h, roue Poulmarc’h ! Hag an diskouarn a zo ouz penn Morvarc’h eo re Varc’h ! Ha diskouarn nevez Marc’h eo re e varc’h Morvarc’h ! »\nTaolet ha distaolet eo Marc’h gant an tarziou digalon, hag hep dale eo lonket ganto.\nAr friko ne ehan ket evit-se. Betek hanternoz ez eus reuz gant an dud a gan dalc’hmat :\nMerc’h Marc’h hag e fried, ha Yeunig ivez hepken a ra kañv d’ar roue Marc’h.\nAntronoz pa ’z eo dihunet an dud, ez eont da sellout ouz al lec’h m’en devoa ar roue faoutet e benn. Eur penn-den diskouarn-marc’h d’ezañ, a oa roudennet er roc’hell. Ha raktal e cheñchont ano a bro : ne vezo ken Poulmarc’h, hogen Penn-Marc’h.\nCourrier du Finistère.\ngenver, c’houevrer 1905.\nAdtapet diwar « https://br.wikisource.org/w/index.php?title=Ar_Roue_Marc’h&oldid=149631 »\nDernière modification le 6 C'hwe 2019, à 14:40


dispont - Wikeriadur\nSavet diwar ar rakger di- hag an anv-kadarn spont.\n(den pe loen) hep spont; ha n'eo ket spontet, pe ne vez ket spontet aes.\nEl lestr-ze ez oa eur martolod ginidik a Landerne, eur paotr dispont ha dioc'htu mar doa den. — (G. MILIN, Gwechall-goz e oa..., Kemper, 1924, p. 59.)\nbezañ dispont rak un dra, pe dirak un dra.\ngalleg : brave (fr) , intrépide (fr)\nAdtapet diwar « https://br.wiktionary.org/w/index.php?title=dispont&oldid=294833 »\nKemmoù diwezhañ degaset d'ar bajenn-mañ d'an 24 C'hwe 2020, da 09:40.


War ar pont : niverenn diwezhañ Al Liamm\nNiverenn 423 Al Liamm\nPublié le 7/09/17 15:38 -- mis à jour le 00/00/00 00:00\nAL LIAMM 423 - GOUERE/EOST 2017\nTreuziñ ar pont ha mont war ho nañvig ‘trezek gwenodennoù an haiku. Un droiad e kalon ur varzhoniezh bet diwanet e bro ar Sav-heol. Ur valeadenn sioul en ur bed soutil ha kuzh.\nHa klevet ho peus anv eus HAIMIZSKRIV ? Pennad digeriñ A. Kervella a zispleg deoc’h e vez aozet bep bloaz, ur mizvezh skrivañ haiku e miz Meurzh. Bemdez e vez kinniget ur ger da vezañ implijet en un haiku. Kirill Giraudon a zo unan eus ar re o deus kemeret perzh ha kontañ a ra penaos eo deuet da vourrañ ouzh Stumm munut, met stumm bev an haiku.\nAn holl haiku erruet war lec’hienn FEA-Haimizskriv a zo bet strollet en niverenn. Seizh e oant, feal hag ingal o kas o zammig skrid : Izabel Araujo, Clyde Dugly-Belmont, Mai Ewen, Kirill Giraudon, Regine Guillemot, Annaig Kervella ha Milena Krebs. Dourlivadurioù Evelyne Raoul a ro buhez ha liv d’an testennoù.\nSetu un dibab anezho gant ar ger stêr (pajenn44) :\nTrouz ar stêr/diseblant, ha ni o klask/kompren – MK\nA-bep tu d’ar stêr/korz-dour hag elestr-palud/nij ur gerc’heiz vras – KG\nAr stêr glan he dour/’vouskan ‘tal ar prad/flistrad dour-teil – ME\nKerzhet diarc’hen/hag hep kas keloù, koll sonn/’barzh red yen ar stêr – IA\nSourral ra ar stêr/diskuizh-noz an nadoz-aer/pardaez war ar pont – AK/\nHag evit degas blaz orin an haiku e kinnig Kirill Giraudon un toullad haiku «klasel» bet savet gant mistri japanat an arz uvel-mañ :\nMouezh ar c’hloc’h/a droidell el latar/skleur an deiz o c’henel - Bashô (1644-1694)\nWar beg ur c’heotenn/dindan an oabl divent/ur verienenn - Hosai (1885-1926)\nKlevet ho peus frondoù nevez ? Tañvaet blazioù dic’hortoz ? Splujet e bedoù liesliv, liestumm ? Deoc’h-c’hwi da sevel haiku «dic’hortoz, gant uvelded ha gant fent... ha dreist-holl gant kalz a blijadur» bremañ !


An Huñvre Dihun - Pennad 3\nNa perak eo bet lazhet ha muntret ken euzhus-se? Gant ar strafuilh e kouezh ma fenn hep nerzh etre ma daouarn. Piv eo an den didruez-se? Kaer em eus ober goulennoù ouzhin-me ma-unan ne zeu diskoulm ebet. Gant an holl drubuilhoù-se eo rivet ma izili, evel seizet, kropet. N'eo ket ar gwad ennon evit redek ken, evit ober tro ma c'horf hep mont yen, sklaset. Bep un tammig avat e tomma ma c'halon en-dro pa soñjan er mareoù ken kaer hon eus bevet asambles. Hi, Mawaime hag a oa ken prim ha lemm he spered! D'ar c'hentañ gwel anezhi e verze an holl e oa ur plac'h diskoelf abalamour d'he respontoù trumm ha birvidik hag a stanke meur a c'henoù re frank. Mistr e oa he c'horf, kroc'henet dous e-giz ar seiz. Setu penaos em boa gwelet anezhi evit ar wech kentañ. Soñj mat am eus c'hoazh eus an devezh-se pe gentoc'h eus an nozvezh-se. En un davarn 'giz Iwerzhon e oa, e-lec'h ma vouboue drant ar sonerezh dre ar c'harter, mesket gant yudadennoù an avelioù dirollet. Yaouankik-flamm e oamp d'ar c'houlz-se rak studierezed e oamp e Skol-Veur an Arzoù e Kemper. Tro am boa bet d'he gwelet c'hoazh e trepasioù hir ha teñval ar skol met ar wech kentañ e oa din kaozeal ganti, en nozvezh-se. Diouzhtu e oa aet ar gaoz war soñjennoù prederourien ar c'hantvedoù diwezhañ. Ken aes ha tra e tispakas Mawaime he buhez din hag e lavaras sklaer ha splann he soñjoù, hep chom da dortal. Digor e oa he spered dre m'he doa bevet daou stumm da soñjal. E Mec'hiko e oa ganet hag eno he doa gouzañvet e-pad he yaouankiz, buhez labourerien-douar ar Chiapas. Kontañ a rae din kement darvoud a c'hoarveze en he c'hêriadennig kollet er c'hoadoù trovanel p'en em gave ganti keleier eus du-hont. Brav e seblante ar vro pa groge Mawaime da zisplegañ he doare din dre ar munudoù, daoust d'an diaes ma veze din he c'hompren da vat a-wechoù, ken buan e veze fromet pa gomze diwar-benn he bro.\nDedennet e oa gant an arzoù hengounel hag un dezenn e oa e soñj sevel a-raok dibenn ar bloavezhiad-studi. Plijout a rae dezhi ivez liverien an amzer a vremañ, Juan Miró dreist-holl, a voe prenet meur a levr ganti diwar e benn.\nDaoust ma veze dedennus selaou anezhi o komz, e soñjen atav penaos e veze gant an dud all. Ha gwarizius e oan? Ne oan ket koulskoude, met aon a zeue din e tigorfe he c'halon da n'eus forzh piv. N'eus forzh peseurt paotr a vefe aet daveti, ha setu dres ar pezh a c'hoarveze peurliesañ. Ne c'hellan ket derc'hel soñj eus o anvioù holl, nag eus o dremmoù zoken. Ur plac'h koant e oa ivez. Na pegen lirzhin e oa gant he mousc'hoarzh kaer bepred war he dremm. Alies e welen anezhi evel-se pa'z aemp da riboulat en tavarnioù diouzh an noz.\nNe ouezan ket perak e teu an holl eñvorioù-se em fenn, an holl vareoù brav. Hag e soñjan ne c'hellin ket bevañ hepti, hep he mignoniezh, hep he bezañs, hep he levenez ...\nHa redek a ra ma daoulagad war pennad ar gazetenn a-benn gouzout pegoulz e vo an interamant. Ne gavan ket, met sur a-walc'h e vo da deir eur e iliz Santez Elena. Ma mantell ha ma manegoù a gemeran hag ez an dre ar straedoù war ma fouez, sioulik, ma soñjoù o nijal er goullo, en dic'hoanag. Treiñ a ra skeudennoù em fenn, skeudennoù eus Mawaime... Ha treiñ a rafen da sot hepti ?\nTostoc'h-tostañ emaon d'an iliz. Ne vezan ket gwall droet bepred gant ar relijion-se a zo bet plantet kement a reuz en hec'h anv gwechennoù, em bro, hag e hini Mawaime.\nDale 'zo ganin, ha setu a-greiz-holl ur pezh mell dor goad da virout ouzhin da vont pelloc'h. Daoust ha nerzh a-walc'h am bo da zigeriñ anezhi? Ken gwan en em santan, ken kizidik. Ha pa'm befe an nerzh d'hen ober, ha gouest e vin da sevel ma fenn ha da c'houzañv selloù mignoned Mawaime? ... Re Gilian dreist-holl. A-benn gwashaat pep tra, e klevan un draskadenn spontus a-daol trumm. Me an hini eo! Me 'm eus lakaet an oferenn da ehanañ en ur zigeriñ ar gozh dor vrein-mañ! Hag an holl o sellet ouzhin. Met diseblant eo o selloù, re drubuilhet evit diwall ouzh ur seurt darvoud. Kilian ken a chom da sellet ouzhin, e zaoulagad leun a zaeroù, feson warnañ da vezañ dic'hoanaget. Paourkaezh Kilian! Em sav e choman e foñs an iliz e-pad ur frapad, kuit da zirenkañ an dud. Da welout Mawaime an hini on deuet, ur wech c'hoazh... Tostaat a ran goustad ouzh an arched e penn an alez: digor eo evit c'hoazh. Alvaonet, souezhet-mik e choman, neket o welet Mawaime, met o welet ne ra netra din gwelet anezhi marv. N'eo ket posubl d'an tamm kig gwenn-se bezañ ma Mawaime garet!\nNe c'hellan ket chom hep sellet ouzh Kilian. Morse n'he doa Mawaime karet ur paotr kement. Goude bezañ bet ur sizhunvezh gantañ e oa deuet da vezañ ur plac'h siriusoc'h, dedennet muioc'h gant ar pezh a oa tro-dro dezhi, ar pezh a vroudas anezhi da zigeriñ ur stal binvioù evit livañ. Dre ma anaveze ur bern tud troet gant al livañ ez eas mat ar stal en-dro kerkent ha digoret. Met er gêr e oa disheñvel: abaoe bloaz edo Mawaime ha Kilian o chom asambles pa grogas an traoù. Un nozvezh e tistroas Kilian d'ar gêr, izel e benn: e labour en doa kollet. Pa glaskas Mawaime frealziñ anezhañ, e voe bountet gant Kilian war al leur. Antronoz e teuas Mawaime da'm c'haout, ha strafuilhet-holl e oan bet o welet he stad vantrus: bloñsoù e pep lec'h! Ne oa ket bet Mawaime evit krompren petra 'oa peg ennañ pa oa aet da skeiñ ganti a-greiz-holl, pa 'z ae ken mat an traoù etrezo. Ar gwashañ eo na baouezas ket Kilian da vezañ feuls, ha bep tro e teue Mawaime da'm c'haout, da lavaret eo un div wech bennak bep sizhun, da nebeutañ. Evel just 'm boa klasket lakaat anezhi da guitaat anezhañ met bep tro e responte din e kare re anezhañ, he doa aon ober droug dezhañ, hag evel-henn hag evel-hont...E-pad meur a vizvezh o doa dalc'het da vevañ en doare-se.\nSetu echu an oferenn. Ne verzan ket emañ an holl o kuitaat an iliz, ha me kollet em soñjoù. Pa zeuan ennon ma-unan en-dro eo tost goullo ar sal. Mont a ran neuze war-zu ar vered. Gwigourat a ra an nor merglet war he mudurunoù. Stouet ma fenn ganin ez an war-raok da heul ar re all, ma zreid o ruzañ an eil war-lerc'h egile war grouan an alez, evel ur robot.\nUr wech erru er-maez, n'on ket evit dispegañ ma selloù diouzh Kilian, ur wech ouzhpenn. Ha me kollet em rambreadennoù adarre. A-benn ar fin ne oa ket echuet re fall an istor dre m'en doa kavet Kilian un dudi nevez: sikour Indianed Amerika. E amzer a dremene o labourat a youl vat evit ur gevredigezh a rae war-dro ospitalioù ha skolioù eno, setu ma oa gwellaet pep tra etrezañ ha Mawaime.\nNag a hast am eus e echufe al lid hir ha poanius-mañ. Un nebeud tud a zo aet kuit c'hoazh met dre ma anavezan an darn vrasañ eus ar re a zo chomet e kavan gwelloc'h gortoz ar fin. Ah! Setu Kilian o vont; marteze e c'hellin ober eveltañ? A-raok skeiñ sag ar gêr avat, ez in da gomz gant ar paourkaezh Kilian memes tra. Sur a-walc'h en em sant e-unanik ha glac'haret.\n« Demat Kilian ... »\n« Demat. »\nNe seblant ket bezañ gwall blijet gant ar gaoz. Gwelloc'h ganin e laoskel e-unan, ezhomm soñjal en deus ar paotr, sur a-walc'h.\n« Ma, ma fell dit komz gant unan bennak e c'helli pellgomz din atav, mat eo? »\nRespont ebet. Ne glev ket ac'hanon moarvat. Gwir eo e vez ezhomm bezañ an- unan a-benn soñjal pa vez darvoudoù a-seurt-se. Me ivez 'm eus c'hoant bezañ sioul. Mont a rin d'ober un tamm tro war vord ar mor. Ur banne aer fresk a raio vad din.\n- Da heul : Pennad 4 -


Pajenn:Caer - Pevar Aviel.djvu/78 - Wikimammenn\nPajenn:Caer - Pevar Aviel.djvu/78\nrisianed a iun aliez hag a ra pedennou, hag ho re-c’houi a zreb hag a ev, e leac’h iun ? » Jesus a lavaras d’ezho : « Daoust hag e c’hellit ober da vignoned an den nevez-dimezet iun hag en em c’hlac’hari keit ha ma chom gantho, keit ha ma chom gant an dud Mab Doue hen deus kemeret ho ouenn ? Epad ma chom gantho an den nevez ne c’hellont ket iun. Dont a reio deveziou ma vezo tennet digantho : en deveziou-ze e iunint. »\nLavaret a rea ive d’ezho an henveledigez-man : « Nicun ne c’hri ouz eur vantel goz eur pez dioc’h eur viskamant nevez ; a hent all, an hini nevez a zo freget ; ar pez nevez n’en em c’hra ket dioc’h ar viskamant coz, a zistag eun tamm diouthan, hag ar rog a zo brassoc’h. (Ne c’heller ket staga deveriou ar religion nevez ouz religion goz ar Jusevien a heulie c’hoaz an diskiblien). Den kenneubeut ne lakaa guin nevez e sier-guin great gant ler hag a zo coz ; a hent all, ar guin nevez a freuzo ar zier guin, hag e scuillo, hag ar zier a vezo collet. Mes ar guin nevez a ranker da lakaat e sier nevez, ha neuze e vezont miret ho daou. Ar religion nevez a vezo heuillet gant tud renevezet gant ar Spered-Santel . Pa vez evet guin coz, ne c’hoantaer ket guin nevez dioc’htu ; rag lavaret a rer : an hini coz ar guella. Lezen an Aviel n’hen deus ket bet amzer c’hoaz da ziscuez eo guelloc’h eged lezen Moyses ; da c’hortoz n’eo ket difennet derc’hel d’ar religion goz.\n↑ S. Hiler, ap. Fillion, in Mat. IX, 17.\nAdtapet diwar « https://br.wikisource.org/w/index.php?title=Pajenn:Caer_-_Pevar_Aviel.djvu/78&oldid=168867 »\nKemmoù diwezhañ degaset d'ar bajenn-mañ d'an 16 C'hwe 2021, da 11:49.


Pajenn:Herri - Skrituriou sakr - Exod, 1861.djvu/41 - Wikimammenn\nPajenn:Herri - Skrituriou sakr - Exod, 1861.djvu/41\nemez-ho, Doue na lez ket ann den enn holl d’ann holl gant-han he-unan, he c’hras a sko bepred var he galoun dre vouez ar goustianz, ha dre ghenteliou all ; evel ma reaz e kenver Pharaon ; mes Doue ne ket dalc’het da rei d’ann holl he c’hrasou kre ha nerzuz, evel ma reaz e kenver Sant Paol, Sant Aogustin, ha kalz a re all. Goulennomp ar grasou-ze evel eunn drugarez aberz Doue, mes nann evel eunn dra dleet d’eomp.\n℣ 16. Rak ho lekeat am euz ar pez ma’zoc’h evit ma tiskouezinn enn-hoc’h va holl c’halloud. — Evesait c’hoaz ouc’h ar c’homzou-ze ; ann heretiked a lavaro d’ehoc’h : « Guelit, Doue a ra ar bec’herien ar pez ma’zint ; petra a dal d’eomp klask en em vellaat. » Ne ket ann dra-ze eo, eme zant Aogustin, Doue en deuz ho great tud, hag hi ho-unan ho deuz en em c’hreat tud fall. Ha Doue a ouezo tenna he c’hloar euz ho droughiez memes. Doue ho gouzanv gant trugarez er vuez-ma, hag a ro kentel drez-ho d’he dud vad, enn eur lavaret d’ezho e goueled ho c’haloun : Ha guelloc’h e veac’h-hu evit-ho, panevet va gras ? Nann, Aotrou, a responto pep ene kristen ! Doue en em zervich c’hoaz euz ann dud fall evit amproui he vignouned dre ho malis hag ho hiskiniou a bep seurt. Ha ma renk, siouaz ! ho c’hastiza er bed all, ho foaniou diremed a gresko anaoudeghez-vad ar zent, ho c’harantez hag ho estlamm, o velet pegher mad eo bet Doue enn ho c’henver, da veza ho zaveteet diouc’h eunn hevelep goalleur.\nEizved goalen, ar c’hilleien-raden pe ar zaillerezed. Naved goalen, ann devalijen.\n1. Hag ann Aotrou a lavaraz da Voïzes : It da gavout Pharaon enn he balez ; rak kaledet am euz he galoun,\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/41&oldid=114964 »\nKemmoù diwezhañ degaset d'ar bajenn-mañ d'an 5 Ebr 2018, da 17:27.


Meurzh 15 a viz Meurzh, niv.323\nSizhun 11 - 2011\nGwalleur e Japan,\nar bed a-bezh war evezh\nMeur a wech en deus krenet an douar, nepell eus aodoù gevred Japan, abaoe tri devezh. Digwener da gentañ, e-tro 2e45 goude-merenn (eur Japan), gant un nerzh a 8,9 war skeul Richter. Kendalc'het en deus ar c'hren-douar ingal, gant ur grenadenn 6,4 disadorn ha 5,8 dec'h beure. Beuzet ha freuzet eo bet ar vro betek 5 kilometrad en douaroù gant an tsunami bras divent, un eurvezh a-vec'h goude ar grenadenn gentañ. Ar muiañ a zistruj zo bet war tachenn Prefeti Miyagi, enni kêrioù evel Sendaï, hag a zo gevellet gant kêr Roazhon. N'eus tamm keloù ebet gant degadoù a viliadoù a dud, ha meur a vil zo marvet hervez ar c'heleier bet roet gant Stad Japan. Ouzhpenn 215.000 den zo tec'het kuit diouzh o ziez hervez ar Stad. Magañ anken bras a ra Japaniz kenkoulz ha tud all ar bed gant diaesterioù bras div greizenn nukleel Fukushima, hag a zo bet tizhet gant reuz ar c'hren-douar hag an tsunami. An dud a veve e trowardroioù ar c'hreizennoù-se zo bet kaset pelloc'h. Meur a darzhadenn zo bet, hag aezhennoù dislonket en aer neuze. Pevar reaktor ur greizenn zo en ur stad nec'hus. War evezh emañ an holl er bed, gant aon e c'hoarvezfe ur gwalleur nukleel evel e Tchernobyl, 25 bloaz zo.\n"Agroekologiezh": un hentenn labour-douar efedus\nEmañ Aozadur ar Broadoù Unanet o paouez embann un danevell e-lec'h ma lârer e c'hellfe ar menajoù bihan produiñ an hanter muioc'h oc'h ober gant doareoù an "agroekologiezh". Petra eo an hentenn-se? Diwar un anaoudegezh spis eus perzhioù an douaroù disheñvel, hag un dibab spesadoù a zere, e vez gounezet plant war ur gwiskad plant all (bev pe marv). Ne vez ket "labouret" an douar neuze. Breinadur ar plant kozh an hini eo a vag ar plant all. Diwar-se e c'heller chom hep ober gant louzoù sintez. Espern arc'hant a c'hello al labourerien-douar ober ivez neuze. Hentennoù a zo ivez evit ober gant nebeutoc'h a zour, talañ ouzh al loened noazus, ha krignerezh an douar. E-touez ar poentoù talvoudusañ: ne skuisha ket an teknik-se an douaroù (ar pezh a ra al labour-douar askoridik). Dour hag arc'hant al louzoù a vez esperniet. Kreskiñ a ra ar produerezh (lieskementet dre zaou war an taolioù-arnod bet graet en Indonezia, Viet-Nam, Bengladesh). Gallout a ra bezañ lakaet e pleustr en atantoù bihan. Evit talañ ouzh an naon gant poblañs ar bed o kreskiñ, hep tremen dre ur sistem labour-douar ramzel, saotrus, kreizennet hag a servij an embregerezhioù bras a-raok an dud.\nEvit gouzout hiroc'h: http://fr.wikipedia.org/\nRN137, an hent evit an arz a vremañ (etre Naoned ha Roazhon)\nRN137 eo anv an hent a zo etre Roazhon ha Naoned. Anv un diskouezadeg arz a vremañ eo ivez. Emañ o paouez bezañ digoret, evit lakaat war-wel oberennoù arzourien Roazhon ha Naoned. Div gevredigezh, "Zoo Galerie" e Naoned ha "40mcube" e Roazhon, o deus divizet labourat asambles war an arz a vremañ. 12 arzour yaouank hag a zo o vevañ en div gêr vras zo bet choazet evit diskouez o labour. Gant oberennoù liesseurt: livadurioù, tresadennoù, videoioù, skeudennoù pe c’hoazh kizelladurioù hag engravadurioù. Sikour a ra an diskouezadeg-mañ da greñvaat an darempredoù etre Naoned ha Roazhon. "Emañ ar raktres-se en ul lusk kenlabour a glaskomp kas war-raok etre an div gêr, war tachenn ar sevenadur dreist-holl" eme Claire Sacheaud, kargadez a gefridi e Nantes Métropole. E L’Atelier e Naoned e vo kinniget an diskouezadeg da gentañ, etre ar 15 a viz Meurzh hag an 10 a viz Ebrel. Da Roazhon ez aio an oberennoù goude-se e lec’h m'emañ staliet ar gevredigezh 40mcube, etre an 18 a viz Du hag ar 17 a viz Kerzu.\nWar ar skeudenn: Un chaînon manquant, graet gant Samir Mougas\nEvit gouzout hiroc’h: L’Atelier, 1 straed Kastell-Briant e Naoned.\nDigor a Veurzh da Sadorn, etre 1e ha 7e ha da Sul etre 10e ha 3e goude-merenn.\nLec’hiennoù Internet: www.zoogalerie.fr/rn-137 ha www.40mcube.org\nRugbi : tournamant ar 6 Broad\nItalia 22 – 21 Frañs\nBevet Italia! Evit ar wezh kentañ e tournamant "ar c'hwec'h Broad" eo deuet a-benn paotred Italia da c'hounit a-enep ur skipailh "kreñv". Pebezh brud evit ar rubgi italian, gant ar spi e tesacho sportourien nevez war-zu ar sport-mañ. Evit a sell ouzh ar c'hrogad n'eus kazimant netra da lavarout. Dre o c'horf hag o spered, e felle d'an Italianed gounit. Diaes eo lavarout kement-all evit ar C'hallaoued. Traoù en do Marc Lievremont da lavarout d'e c'hoarierien.\nBro Saoz 22 – 16 Skos\nWar ar paper e seblante bezañ ur valeadenn disoursi evit ar Saozon, a-enep unan eus skipailhoù gwanañ an tournamant. Ar pezh a zo, mil boan o deus bet paotred o Rozenn evit bezañ trec'h. Wilkinson n'en deus ket c'hwitet war an tennoù-kastiz avat, gwell a se evit ar Saozon. Un draig da lavaret diwar-benn an tredeog gall hag a zo aet kuit e-kerzh ar c'hoari: stennet e gof-gar a-greiz-holl!\nKembre 19 – 13 Iwerzhon\nPlantet ez eus bet un esae e penn-kentañ-tout ar c'hrogad gant O'Driscoll (2'), ar pezh a ziskoueze mat ar c'hoant c'hoari a oa gant Iwerzhoniz. Kalz re a fazioù o deus graet evit soñjal gounit koulskoude. Tamm-ha-tamm, douget gant o arvesterien, eo distroet Kembreiz, ha gounezet o deus en un doare anat a-walc'h. Ar sizhun a zeu e c'hoariint a-enep Frañs. Ma c'hounezont e c'hellint marteze gounit an tournamant. Mod-all e vo tro ar Saozon.\nAu bistro du coin/An Arvest\nFrañs - 2010\nSeveniñ : Charles Nemes\nManu a zo perc’henn war davarn ar c’harter. Dre heg e rank herberc’hiañ tout tud all ar c’harter a zo o prientiñ un arvest evit sikour ar re dido. Ur bern darvoudoù a bep seurt a c’hoarvezo hag a lakaio an arvest en arvar...\nNevez zo ho peus bet tro da lenn ur pennad diwar-benn ar film-mañ c’hoazh, abalamour eo bet eilmouezhiet e brezhoneg gant Dizale. Au bistro du coin/An Arvest a gont istor ur c’harter, e-giz ma n’eus ket kement ken, gant koñversanted a bep seurt, kenskoazell etre amezeien hag all. Ur film fentus ha skañv eo, jentil e gemenn. Heñvel eo ouzh un dastumad sketchoù, met plijus eo a drugarez d’ar gomedianed diniver a gemer perzh (Fred Testot, François Berléand, Frédérique Bel pe c’hoazh Eric & Ramzy evit perzhioù bihan).\nAbadennoù brezhoneg Au bistro du coin/An Arvest\nEmbannet e oa bet er sizhun dremenet. E Brest, Gwened, Kemper, Naoned, an Oriant, Roazhon, Sant-Brieg, Sant-Nazer e vo kinniget stumm brezhonek film Au bistro du coin/An Arvest, adalek dimerc'her. Da ziwall a vo avat, rak ne vo ket kinniget ar film alies en e stumm brezhoneg. E Bro-Naoned da skouer, e vo kinniget ur wech. Er sinema Pathé Atlantis e Sant-Ervlan e vo bannet ar film advouezhiet gant skipailh Dizale, a-benn al Lun 21 a viz Meurzh, da 8e15 noz.\nUn abadenn bemdez a vo kinniget er salioù sinema-mañ: Cinéliberté e Brest, Les Arcades e Kemper, Cinestar e Lannarstêr, Mega CGR e Magoer (e norzh Roazhon), Cinéville e Sant-Nazer. Gellout a ra an dud goulenn aozañ abadennoù ispisial war-eeun digant renerien ar salioù sinema.\nFuckwoman gant Warwick Collins\nAbaoe ar bloavezhioù 50 eo brudet harozed ar bannoù-treset evel Batman, Superman, Spider-Man, Iron Man… Rouesoc’h eo niver an dud a oar piv eo Fuckwoman. Evel an harozed all eo rannet he buhez pemdeziek etre daou. Kazetennerez a vicher eo Cyndia Lelague, a-hed an deiz. Gant teñvalijenn an noz e teu da vezañ Fuckwoman, "brec’h armet" ar justis kuzh. Mont a ra da chaseal ar Gour, hec'h enebour. Hemañ a wask ar maouezed, en deus dismegañs outo hag a wel anezho evel tud a eil renk. N'eus den par ebet dezhi evit mestroniañ teknikoù efedusañ ar sportoù-brezel. Un donezon ispisial-tre he deus ouzhpenn-se evit sunañ holl gremm hec’h enebourien: ur nerzh revel hep tamm harz ebet, na skuizhder!\nGant Fuckwoman e c’hellomp tañva fent trenk Warwick Collins. Arabat eo d’al lenner krediñ eo eeun mennozhioù ar skrivagner. N’emañ ket aze evit meuliñ kalon ar maouezed hag isañ anezho d’an emgann. Fellout a ra kentoc’h lakaat an dud da brederiañ war reolennoù hor c’hevredigezh gant ur gontadenn diboell ha dreistordinal.\nAn divizoù, saourus evel re Woody Allen pe ar Monthy Python Flying Circus, a chomo e-pad pell en eñvor al lennerien!\nFuckwoman gant Warwick Collins. Embannet gant Domaine Etranger 10/18 (2001).\nSkrivadeg 2011: a-benn disadorn, 19 a viz Meurzh!\nIngal bep bloaz e teu bremañ koulz ar Skrivadeg. En taol-mañ e vo an abadenn gentañ d'ar Sadorn 19 a viz Meurzh goude-merenn. En deiz-se e vo aozet ar skrivadegoù lec'hel, un tamm e pep lec'h e Breizh, hag e-maez ar vro zoken. Evit gouzout pelec'h ha penaos e vo aozet en ho korn-bro, kit e darempred gant hoc'h emglev-bro, pe kevredigezh ho pro a ra war-dro kentelioù brezhoneg evit an dud deuet. Bep bloaz ez a ur gevredigezh disheñvel da aozañ ar Gourfenn. En taol-mañ emañ Naoned e penn ar jeu, gant Kentelioù an Noz. Ar re wellañ a vo pedet da genstrivañ adarre evit ar Gourfenn e kêr-benn gozh Breizh, d'ar Sadorn 21 a viz Mae 2011. Berzh bras e ra ar Skrivadeg e Naoned abaoe meur a vloaz bremañ. Ingal e vez ar brasañ niver a dud o kemer perzh er skrivadeg bodet eno.\nEvit gouzout hiroc'h: goulennit digant ho emglevioù-bro!


Titl orin : Star Trek Into Darkness\n17 a viz Mae 2013\nBoujedenn : 185 milion a zollar\nEn e raok : Star Trek (film)\nStar Trek Into Darkness (Star Trek en Deñvalijenn a vije e brezhoneg) a zo ur film skiant-faltazi amerikan deuet e 2013. Sevenet eo bet gant J.J. Abrams ha skrivet gant Roberto Occi, Alex Kurtzman ha Damon Lindelof, ha skignet gant Paramount Pictures. Hennezh eo an 12vet film diazezet war frañchiz Star Trek krouet gant Gene Roddenberry hag en eil hini eus an heuliad kroget gant Star Trek e 2009.\nAl lodenn vrasañ eus skipailh ar film a-raok a zeu en-dro evit ar film-mañ hag ar memes aktourien ivez (nemet Leonard Nimoy) mui Benedict Cumberbatch hag Alice Eve. Raktreset eo ar film evit miz Mae 2013.\n5 Da welout\n5.1.1 Saga Star Trek\nDec'halvet eo an USS Enterprise renet gant James T. Kirk ha Spock d'an Douar evit kavout ur reustl en abeg d'un arsailh war Starfleet. Rankout a reont pourchas an hini a zo a-dreñv an arsailh....\nSenario : Alex Kurtzman, Roberto Orci ha Damon Lindelof, diwar tudennoù krouet gant Gene Roddenberry\nSonerezh : Michael Giacchino ; Alexander Courage (tem)\nProduiñ : J.J. Abrams, Damon Lindelof, Bryan Burk, Alex Kurtzman ha Roberto Orci\nStumm : Livioù - 35 mm - 1,44:1\nPatrom:Rouantlezh-Unanet : 9 a viz Mae 2013\nStadoù-Unanet- Kanada : 17 a viz Mae 2013\nBro-C'hall- Breizh/ Suis : 12 a viz Even 2013\n(en) Lec'hien ofisiel Star Trek\nAdtapet diwar « https://br.wikipedia.org/w/index.php?title=Star_Trek_Into_Darkness&oldid=1846382 »\nFilmoù SUA deuet er-maez e 2013


Journal de Renaud Camus, vendredi 25 juillet 1986\ncréée le vendredi 21 novembre 2014, 17 h 20\nmodifiée le vendredi 11 novembre 2016, 0 h 01Vendredi 25 juillet 1986, 10 heures du matin. Rodolfo a découvert dans le journal qu’on pouvait malgré tout entrer dans le casino Borghèse, par ~~~~~~~~ ~~~ ~~~~~~-~~~~~ ~~~ ~~~~~ ~~~~ ~~~~~-~~~~~~. ~~’~~~~ ~~~~, ~~~~~ ~~’~~~~ ~~~~~~ ~~~~ ~~~~~. Nous y sommes ~~~~~~ ~~~~~~ ~~~~~~~~, ~~~~~~ ~~~ ~~~~~~~~~ ~~~~ ~~~~~~ ~~~ ~~~~~~ ~~~ ~~~~~~ ~~~~~~~~~~~ ~~~~~~~~ ~~~~ ~~~~~~~ ~~~~~~~~~~~ ~~~ ~~~~~~~~~ ~~~~ ~~~~~~~~ ~~~ ~~~~~~~~~ ~~~~ ~~~~~~~~ ~~~~~~~~~~~. ~~~ premier étage, la “~~~~~~~~” ~~~~~~~~~~~ ~~~~~, ~~~ ~~~ ~~~~~~~ ~~~~, ~~~~~ ~~~~~~, ~~~ ~~~~~ ~~~~~ ~~’~~~~~~ ~~~~~ ~~~~~~ ~~~~~ ~~~~ ~~~ ~~~ ~~~~~~~~~, ~~ ~~’~~~~~~~~~~ ~~~ ~~~~~~~~~ ~~~~~~~~~~~~~~ ~~~~~~~~~ ~~~ de Gérard des ~~~~~~, ~~~~~ ~~~ ~~~~~~ du Faune dansant, ~~~ ~~~ ~~~ ~~~~~~~ ~~~~~~~~ ~~~ ~~~~~~~~ ~~~~~~, ~~~~~ ~~~ ~~~~~~ ~~~~~~. ~~~~~~ ~~~ “~~~~~~”, ~~~~~~~~~, ~~~~, ~~ ~~~ ~~~~~~~~~~, ~~~~~ l’avons parcouru en ~~~~~~~, ~~~~~ ~~~~~ ~~~~~, ~~~~~~~~~ ~~~~ ~~~~ ~~~~~~~~~, ~~~ ~~~~~ ~~~~~~~~ ~~~~~~~~~ ~~~~~~~~~~ ~~~~~~-~~~~~~. ~~’~~~~~~ ~~~~~~~~ ~~~~~~~~~ ~~~ ~~~~~~~ ~~~~ cher David du ~~~~~~~, ~~~~ ~~’~~~~~~ ~~~~~~~~~~ ~~~~~~~ ~~~~~~ j’avais quinze ans, ~~~ l’Apollon ~~~ Daphné, ~~~~~ ~~~~~~~~~ ~~~’~~~ ~~~ ~~’~~~ ~~~~~~~~~~, ~~~~~ ~~~ ~~~~ ~~~~~~~~~ ~~~~ ~~~~~~~~~~~, ~~~~~ ~~~~~~~~~~~~. La Vérité est ~~~~~ ~~~~~~~~~~~. ~~~~~ ~~~~~ ~~~~~~ ~~~ ~~~~ ~~~~~~~~, je dirai la ~~~~~~~~ ~~~~~ ~~~~~~~~, ~~~~~ ~~~~ ~~~~~~~~ ~~~~~~~~ ~~~ ~~~~ ~~~~~~~ ~~~~~~~~~~~~. ~~~ ~~~ ~~~~~~~ ~~~~ ~~~ ~~~ ~~~~~~~~~ ~~’~~~~~~, ~~~~~-~~~~~, ~~~’~~~ ~~~~~ ~~’~~~ ~~~~~~~~ ~~~~~~~, ~~~~ ~~~~~~~~~~ par le Victor Hugo de ~~~~~~, ~~~~ ~~~~~~~~. ~~~~~ ~~~~~ ~~~ ~~~~~~ ~~~ ~~~~ ~~~~~~~~~ ~~~ ~~~~~~~~~~ ~~~~ ~~~ ~~~~~~~ ~~~~~~. ~~~ ~~~~~~~ ~~~~ ~~~~~~~~~~, ~~~ ~~~~~~~ ~~’~~~~ ~~~~ ~~~~~~~~~~~ ~~~~ ~~~ Temps, qui manque ~~~~~~ ~~~ ~~~~~~~~~, ~~’~~~~~~ ~~~~~~~ ~~~~ ~~~~~~~. ~~~~~-~~~~~ ~~~~-~~~ ~~~~~~~~~~ ~~~ magnifique Neptune du ~~~~~~~~~ ~~~~ ~~~~~~~ ~~~~~~~, ~~~~~ ~~~ ~~~~~~ ~~~~~~~~~ ~~~~~~~~ ~~~ beau bozzetto de ~~~~~~~. ~~~ ~~~~~ ~~~~~ donner à cette ~~~~~~~ ~~~ ~~~~~~~~~ ~~~ doute.\nJ’ai ~~~ ~~~~ ~~ ~~~ ~~~~~~~~~ ~~~ ~~~ ~~~~ ~~~ ~~~~~~~~ ~~~~~ ~~~~~ ~~~~~~ ~~’~~~~~~ ~~~~~~ ~~’~~~~~~~~~~~~~, ~~~~~~~~~~~, ~~~~~ la Vénus victorieuse de ~~~~~~~, ~~~~ me laisse maintenant ~~~~~~ ~~~~~~ ~~~’~~~~~. ~~~~~ ~~~ ~~~~ ~~~ ~~~~ ~~~~~, ~~’~~~~ ~~~ ~~~~~~~~~ ~~~ ~~~ ~~~~~~~~ ~~~~~~~~~~~~~ ~~~ ~~~~~~~~~ ~~~ ~~~~~ ~~’~~~~~ ~~~~~~, ~~~~~ ~~~ ~~~~~~~ ~~~~ ~~~~~~ postale, que W. ~~’~~~~~~ ~~~~~~ ~~~~~~~~, ~~~ ~~~ ~~~~~ ~~~~~ ~~’~~~. ~~~~~~~ ~~~~ ~~~~ ~~~~~~~ ~~~ ~~~~~~~, ~~~~ ~~~~~~~~~ ~~~~ « ~~ ~~~~~~~ ~~’~~~ ~~~~~~~~ ~~~~… » ~~~ ~~~ ~~~~~~~~ ~~~~ ~~~ confrontation des Pensées de ~~~~~~~ ~~~~~ ~~~~ ~~~~~~~~ ~~~~~ ~~~ savon…\nMercredi ~~~~~ ~~~~~~ ~~~~~ ~~~~~~ ~~~ ~~~~~~~~, ~~~~~~~~ ~~~ ~~~~, ~~~ ~~~~~~ ~~~~~ ~~~~~ ~~~ ~~~~~~~~~ ~~~ ~~’~~~~~~~~-~~~~~ : ~~~~~~~~~~~, ~~~~ ~~~~~~~~ et son musée, ~~~~~~~~~~, ~~~ ~~~~~ ~~~~~~~~ ~~~~ ~~~~~~~~~ ~~~~~ ~~’~~~~~~~~~, ~~~~~~~~~~~ ~~~ ~~~ ~~~~~~~~~~~ ~~~ ~~~~~~~~~~~, ~~~ ~~~~~~ ~~~~~~~ ~~~~~~~ ~~~~~ ~~~~~ ~~~ ~~~~~~~ ~~’~~~ ~~~~~~~, ~~~~ ~~~~~ ~~~~~~~, Bellegra, les deux ~~~~~~~~~ ~~~ ~~~~~~~~, ~~~~~~-~~~~~~~ ~~~ ~~~~~~~-~~~~~~~~~~~~~, ~~~~~~~ ~~~ ~~~~~ ~~~ ~~~~ ~~~~~~~~, ~~~~~~~~~ ~~~ ~~~~ étonnant tempietto, ~~~~~ ~~~~~~ ~~~~~~~~~~~ ~~ ~~~~~~~, ~~~~~ ~~~~~~ ~~~~~-~~~ ~~ ~~~ ~~~~~~~, pour changer, et ~~~~~ ~~~~~ ~~~ ~~~~~~~ ~~’~~~ ~~~~~, ~~’~~~ ~~~ ~~~~ ~~~~~~~ ~~~~~ beau.\nLa ~~~~~~~~~, ~~~~~ ~~’~~~~~~~~~, ~~~~ ~~~~~~ ~~~~~~~. ~~~~ ~~~~~~~~~, ~~~~~ ~~~~~~~~~, ~~~~~~~~ ~~~~~ ~~~~ ~~~~~~~ ~~~~~~~~~, des configurations pittoresques, ~~~~~~~~~ ~~~~ ~~’~~~~~~~~~, ~~~’~~~~ ~~~~~~~~ ~~~~ ~~~~ ~~~~~~~ ~~~~~~~~~~~~, ~~~~~~ ~~~~~ ~~~~~~~ ~~’~~~~, ~~’~~~~~~~~ ~~~~~~~ ~~~~~~~~~~ ~~~ ~~~~~~~~ ~~~~~~~~~ ~~~~ ~~~~~ ~~~~~~~~ ~~~ ~~~~~~~~. ~~~ ~~~~~~ ~~~ vandalisme revient évidemment ~~ ~~~ ~~~~~~~~~~~~~ ~~~ ~~~~~~~ ~~~~, ~~~~~ ~~~~ ~~~~~~~~~ ~~~ ~~~ ~~~~~~ ~~’~~~~~~~~ ~~~~~~ ~~~~~ ~~~~~~~ ~~~~ ~~~ ~~~~~~~~~~ ~~’~~~~ ~~~~~~~~~~~~~ ~~~~~~~~ ~~~ ~~~~ ~~~~ ~~~~~~~~~, ~~’~~ même pas su ~~~~~~~~~ ~~~ ~~~~~ ~~~~~~ ~~~~~~~~~~~, ~~~ ~~~~~~~ ~~~~~~~~ ~~~~ ~~~~~~~ ~~~ ~~’~~~~~~~, ~~~ ~~~~~ ~~~ ~~~~~~~ ~~~ ~~~ ~~~~~~~~, ~~~ ~~ ~~~~~~~ ~~~’~~~ ~~~~~~ ~~~~ ~~~~ ~~~~~~~~~~~~ quatre méchants immeubles ~~~~ ~~~ ~~~~~~~~~~ ~~~ ~~~ ~~~~~~~ ~~~ partout…\nEntre ~~~~~~~~~~ ~~~ ~~~~~~~~~~~ ~~’~~~~~~ ~~~ ~~~~~ ~~~~~~~~ ~~~~ ~~~~~ ~~~~~ ~~~~~~ ~~ ~~~ ~~~~~~~ ~~~ ~~’~~~~ ~~’~~~~~~ ~~~~ ~~~~~~~~~ dans sa fraîcheur ~~~~~~~~~~. ~~’~~~~ ~~~ ~~~~~ ~~~ ~~~~~~~~~ ~~~~~ ~~~~ ~~~~~~~~ ~~~ ~~~~ ~~~~~~~~, ~~~~~~~~ ~~~~~ ~~’~~~~~~ ~~~ ~~~ ~~~~ ~~~~ ~~~ ~~~~ ~~~~~~~, ~~~~ ~~~~~~ ~~~~~~~~~~ ~~~ ~~~ roche affleure partout, ~~~~~~ ~~’~~~~~~ ~~~~~. ~~~ ~~~~ ~~~~~~~~, ~~~ ~~~~ ~~~~ ~~~~~ ~~~~~~ ~~~~ ~~~~~~ ~~~ ~~~~~~~, ~~~~~~’~~ ~~~~~ ~~~ ~~~ ~~~~, ~~~~~ ~~~~~~, ~~~ ~~~ ~~~~ ~~~~~~~~~ ~~~~ par temps clair ~~~~~ ~~’~~~~ ~~~~ ~~~~~ ~~~~~~, ~~~~~ ~~~~ ~~~~~~~~ ~~~~~~~ ~~~~~ ~~~~~~~~~~. ~~~~~ ~~~~~ ~~~~~~~~~ ~~~~~~-~~~~~ ~~~~~ ~~~~ ~~~~~~ ~~~~~~ ~~’~~~~, ~~~~~~~ ~~~ ~~~~~~, ~~~~ ~~~~~~~~~~~ ~~~~ ~~~~~~~~~ de l’horizon. De ~~~~~, ~~’~~~~ ~~~~~~~~~ ~~~ ~~~~~~ ~~~ ~~~~~~~~~~ ~~~ ~~~~~~-~~~~~~~, ~~~ ~~~~~~~~ ~~~~~, ~~~~~ ~~~~ ~~~~~~~, ~~~-~~~~~ ~~~ ~~~~~ ~~~~~~~~~~ ~~~ ~~~~~~~-~~~~~~~~~~~~~, ~~~~~~~~ ~~~~~ sa rocca parmi ~~~~ ~~~~~~~ ~~~~~~~~~~~~~ des collines et ~~~~ ~~~~~~~~~~ ~~~~ ~~’~~~~~~~~~~~~, ~~~~~ ~~~ ~~~~~~~~~ ~~~~~~~~, ~~ ~~~~~~~-~~~~~, ~~~~~~~~~~~~~ ~~~~~ ~~~~ ~~’~~~~~~~ ~~~~~~~, ~~~~~ ~~~~ ~~~~~~~~~~~~~ ~~~~~~~~~~. ~~~ ~~~~~~~~~, ~~’~~~~~~ ~~~ ~~~~~~~ ~~~~ ~~~~~~~ ~~~ nouvelles lunettes de ~~~~~~~, ~~~ ~~~~~ nommées filtrantes, ~~~~ ~~~~~~~~ ~~ ~~’~~~~~~~~ ~~~~~ ~~~~ ~~~~~~~. ~~~~ ~~~~~-~~~~~, ~~~~~ ~~~~~~, ~~~~ ~~~~~~~~~ ~~~ ~~’~~~~~~~~-~~~~~~, ~~ ~~~~~~, ~~~~~~~~~~~~ ~~~~ ~~~~~~~~ ~~~~ ~~~~~~~~ ~~~~~~~~~~~~~~~~ de mon arrière-grand-mère, ~~~~~~ ~~~ ~~~~ ~~~~~~~~ ~~~~~ ~~’~~~~~~~~~ ~~~~~~~. ~~~~~~~ ~~~~~ ~~~ ~~~~~~~~~~ ~~~~~~~~~~ ~~~ ~~~~~ ~~~~ ~~~~~~~, ~~~ ~~~~~ ~~’~~~~ ~~~ ~~~ ~~~~~ ~~~~~~ ~~~~~~~ ~~~~~~~~, ~~~~~~ ~~~~~~~ ligne de montagnes. ~~~~-~~~ ~~~~ ~~’~~~~~~~~~, ~~~~, ~~~~~~~~~ ~~~~~~~~~~~~ ~~~ ~~~~~~~~, ~~~ ~~~ ~~~~~-~~~ ~~~~ ~~~~~~~ ~~~ ~~~~~~~ ~~ ~~~ ~~~~~~~ ? ~~~~ ~~~~~~~~ ~~~ ~~~~~~~ ~~~~~~~~~~~~~~~ ~~~~~ ~~~ ~~~~~~ ~~~~~~~~~ ancien de Howard ~~~~~~~~, ~~~~~ ~~~~ ~~~~~~~ ~~’~~~~~~~~~~ ~~~~ ~~~~~~~~ ~~~ ~~~~~~~ ~~~~ ~~~~~~~ ~~~ ~~~~ ~~~~~~~ ~~~ ~~~~~~~~, ~~~~~ ~~~~~ ~~~~~~~ ~~~~ ~~~~~ ~~~ ~~~~~~~~ ~~~~~~~~ ~~~~~~ ~~’~~~~ ~~~~~~ de musée. Fernandez, ~~~ ~~~ ~~~~~~~, ~~~~~~ ~~~~~~~~~~ ~~~ ~~’~~~~~~ ~~~~~~, ~~~~ ~~~~ ~~~~~~~~~~~, ~~~ ~~~ ~~~~~~~~ ~~~~~~~~~ ~~~ ~~~~ ~~~~~~~~~~~ ~~~~ bougies.\nComme ~~~ ~~~ ~~~~~~~~ ~~~~~, ~~~ ~~~~~~~ ~~~~~~~~~~ de Palestrina est ~~~~~ ~~~~~ ~~~ ~~~~~ ~~~~ ~~~ ~~~~~. ~~~ ~~~~~~~~~ ~~~~ ~~~~ ~~~~~~~~, ~~~~ ~~~~~~, ~~~~ ~~ ~~~ ~~~~~ ~~~~~~~~ ~~~ ~~~~ ~~~ ~~’~~~~ ~~~~~ ~~~~~~, ~~~~~~ ~~~~ son ampleur. L’architecture ~~~~~-~~~~~ ~~~~ ~~~~~~ ~~~~~~, ~~~~~~~ ~~~ ~~~~~~ ~~~~~~~~ ~~~ ~~~~~~~~~, ~~~~~~ ~~~~ ~~~ ~~~~~~~ ~~~ la cavea ~~~~~~~~~~~ ~~~ ~~~~~~~~~~~ ~~~~~~~~. ~~~ ~~~~ ~~~~ ~~~~~~~~~~ ~~~~~ ~~~ ~~~~~~ ancienne des gradins, ~~~~~ ~~~~ ~~~~~~~~~~ ~~~~~~~ ~~~~ ~~~ ~~~~~, ~~~~~~~~~ ~~~ ~~~~~~ ~~~~~~~~~~~~~ ~~~~~ ~~~’~~~ ~~~~. ~~~ ~~~~ ~~~~, ~~~ ~~~ ~~~~ ~~~~~. ~~~ ~~~~~~~~ ~~~ ~~~ ~~~~~~~ ~~~~~~~~, les salles du ~~~~~~ ~~~~~ ~~~~~~~~~~, ~~~~~ ~~~~~~ ~~~~~~~~~ ~~~~~~~~~~~ ~~~~ ~~~ ~~~~~~~, ~~~ ~~~~ ~~~ ~~~~ ~~~~~~~~~. ~~~~~~ ~~~~ ~~~~~ ~~~~~~~ ~~~ ~~~~~~~ ~~~~~~~~, ~~~ ~~~~ ~~~~~~~~~~~~ ~~~~~~ ~~~~~~~ des bateaux, paraît-il, ~~ ~~~~~~~~~~ ~~~~~~~~~~~ ~~~ ~~~~~~~.


Kreiz kêr Opole\nOpole (Opole e poloneg, Oppeln en alamaneg, Opolí e tchekeg) zo ur gêr eus Polonia, e mervent ar vro, e Silezia. War ribl ar stêr Odra emañ ha kêr-benn proviñs Opole eo.\nEn Opole ez eus 120.031 a annezidi (hervez niveradeg 2014). Hanter-hent emañ etre kêrioù Wrocław ha Katowice. Sez un eskopti katolik eo ar gêr hag enni e kaver ur skol-veur ha meur a skol uhel (sonerezh, skiantoù...).\nEtre 1532 ha 1945 e oa Opole e broioù alamanek : Brandenburg, Aostria, Prusia hag Alamagn, nemet etre 1597 ha 1625, pa oa e Polonia. Abaoe 1945 emañ e Polonia adarre, met chomet ez eus ur vinorelezh alamanegerien e korn-bro Opole.\nPotsdam (Alamagn) abaoe 1973\nSzékesfehérvár (Hungaria) abaoe 1978\nKuopio (Finland) abaoe 1980\nMülheim an der Ruhr (Alamagn) abaoe 1989\nAlytus (Lituania) abaoe 1993\nRoanoke (Virginia) (Stadoù Unanet Amerika) abaoe 1994\nBonn (Alamagn) abaoe 1997\nAgioi Anargyroi (Gres) abaoe 1996\nBruntál (Tchekia) abaoe 1997\nCarrara (Italia) abaoe 2000\nGrasse (Bro-C'hall) abaoe 2000\nIngolstadt (Alamagn) abaoe 2005\nLec’hienn ofisiel kêr Opole\nAdtapet diwar « https://br.wikipedia.org/w/index.php?title=Opole&oldid=1955751 »


Rakskrid Kan an douar * - Klerg - Anjela Duval\nRakskrid Kan an douar * – Klerg\nHogen arabat din ober gant ar ger barzh, pe varzhez, peogwir ne fell ket d’an hini he deus savet ar barzhonegoù a zo el levr-mañ e vefe graet « ur barzh » anezhi. Komzomp eta hepken eus barzhoniezh ha deomp da furchal, da welout ha kaout a raimp barzhezed un tu bennak…\nKlaskomp da gentañ e levr brudetañ ar bed : ar Bibl ! Ma ! Kouezhet va biz- meud em dorn : gant paotred ez eo bet skrivet an Testamant Kozh hag an Testa- mant Nevez. Ar Salmoù — anezho barzhonegoù — a zo diwar zorn paotred hepmuiken, gant ar Roue David en o fenn. Er Bibl a-bezh e kaver hepken teir barzhoneg savet gant merc’hed : gant Anna, mamm Samouel, gant Yuzid, intañ- vez Betulia, ha neuze gant ar Werc’hez Vari ; ha c’hoazh sur-mat emañ roud dorn paotred war ar barzhonegoù-mañ o- unan. Furchomp en Henamzer ! En Henamzer glasel hepken, rak a-hend-all, e vefe re hir hor furchadeg. E latineg ? Hini ebet. E gresianeg, unan dreist-holl, Sappho. An istorourien hag ar sosiologou- rien o deus, evel-just, ur respont da reiñ dimp, war ar poent-se : komz a raint hep mar ebet eus renk izel ar merc’hed er gevredigezh, ha piv ‘oar ? e skoint ganimp komzoù Sant Paol : « Taceant mulieres — Merc’hed ! serrit ho kenou ! »\nMet er Grennamzer, daoust hag-eñ e kavomp kement-se a verc’hed hag o deus staget o anv ouzh ar varzhoniezh ? Menegomp evelkent unan hag a blede gant danvez Breizh : Mari a Frañs. Rouez, ya, rouez-meurbet, e seblant bezañ ar merc’hed troet da skrivañ barzhoniezh.\nE Breizh, pa ne deo ket ur vro eus ar vrasañ, ne c’heller bezañ engortoz da welout merc’hed diouzh an druilh oc’h ober war-dro ar varzhoniezh. Kuit da gomz eus merc’hed hon amzer-ni, komzomp eus ar re a zo aet da Anaon, n’eus ket keit-se zo c’hoazh. Ar roll anezho a gaver en Istor Lennegezh Vrezhonek an Amzer-Vremañ, gant Abeozen, p. 51-54 : Anna-Mari Roparz, mamm Jaffrennou- Taldir, Marianna Abgrall, Konstanza ar Merrer, Loeiza Charran, Filomena Kadored (Koulmig Arvor). Ez-verr ha mattre e lavar Abeozen ar pezh a zo da lavarout diwar-benn pep hini eus ar merc’hed-se. Menegomp ouzhpenn, daoust ne deo ket gwall-bonner ar samm- barzhonegoù savet ganti, Gwenfrewi, skrivagnerez e rannyezh Gwened.\nDaoust ha ne vefe ket roet d’ar merc’hed donezon ar varzhoniezh gant kement a largentez ha ma vez roet d’ar baotred ? Pep hini a c’hell kaout e gredenn war ar poent-se, met va c’hredenn-me eo o devez ar merc’hed o lod ken frank hag hini ar baotred ha marteze frankoc’h. Rak gant danvez kizidikoc’h ez int graet. Met un islonk a zo etre « bevañ ar varzhoniezh » hag he « lakaat war ar paper ».\nArabat disoñjal kement-mañ : mar ne grou ket atav ar merc’hed a varzhoniezh ec’h ouzont petra eo ar varzhoniezh hag e viront anezhi evit ar re all. Sellit eta ouzh Marc’harid Fulup, unan ha na ouie ket skrivañ, ha lavarit din hag-eñ ne ouie ket petra e oa ar varzhoniezh, daoust na rae nemet kanañ traoù ha n’eo ket ganti eo e oant bet savet.\nPa oa bet gouelioù-bras, e Plûned, d’ar 16 a viz Gouere 1971, en enor da Varc’harid Fulup, e oa bet lakaet e-harz he delwenn nevez, war blasenn ar vourc’h, ur bokedig-brug. Bet degaset di eus perzh Anjela Duval. Testeni splann eus al liamm — liamm ar varzhoniezh — etre ar skrivagnerez eus Traoñ-an-Dour hag ar ganerez Gwerzioù ha Sonioù a Bluned.\nTechet e vefen eta da grediñ e sant donoc’h ar merc’hed barzhoniezh ar bed hag ar vuhez, met ne soñjont ket ne gredont ket lakaat dre skrid ar varzhoniezh-se ; pe ez eo re greñv da vezañ dis- pleget gant gerioù ? pe e kav dezho ne dalvez ket ar boan ?\nSetu perak ez eo ur misi evidomp gwelout o tonet er-maez ul levr barzhonegoù savet gant ur vaouez, ur vaouez hag a zo aet a-benn bremañ ar vrud anezhi kalz pelloc’h eget he C’houerc’had genidik hag he Zraoñ-an-Dour. Unan hag he deus gouezet reiñ ur vouezh d’he Douar, hi peizantez ganet, savet hag o vevañ e- kreiz ar maezioù.\n« Kan an Douar », setu an titl roet d’an dastumad barzhonegoù-mañ e-lec’h m’en em vesk e gwirionez kan an Dour gant kan an Douar, kan ar Bleunioù, ha kan ar C’hleier evit ober ur Simfonienn Veureel eilet gant trouz botoù-koad un devezhour kozh o vont d’e labour. Met ken frouezhus, ken strujus eo bet Douar Anjela ma’z eus bet ranket lezel tremen kant eus he barzhonegoù hep o enklozañ en teskad-mañ !\nAmañ e kavot Bed Anjela, Anjela hag he Bed. Buhez Anjela, Anjela hag he buhez. He c’halon, he loened, he c’hazeg, he chas, he loened-korn — evel itronezed oc’h ec’hoazañ war ar geot en ur c’hoari gant o divskouarn evel aveler —, ar plant, ar bleunioù gant ar roz-kamm o tiflukañ abred ouzh pantennoù ar stêr-Leger, ar gwez o c’houzañv poan dindan daolioù bouc’hal an divarrer, he farkeier : met he zud ivez, he zad, he mamm, he c’hoar, he mignoned, holl zegouezhioù he buhez ; he feiz ha neuze he yezh hag he Bro. He c’harantez. Met ivez an droug hag ar fulor a sav enni ouzh kement hini a venn distrujañ kened ar maezioù, ha diskar hor Broadelezh. Met perak komz eus ar pezh a zo el levr-mañ ? ne ran nemet difaganiñ an teskad-mañ gant va disklêriadurioù e yezh-plaen. Gwelloc’h lezel al lennerien da zizoleiñ o-unan, gant estlamm, Bed Anjela…\nMet en dro-mañ, emaon tre, evel ma vez lavaret, e-kichen ar blakenn ! Bed Anjela ! Daoust hag e c’heller komz eus Bed Anjela ? Evel pa vefe un disparti etre- zi hag he Bed ! Etre ar Bed e-lec’h m’emañ hi o vevañ hag hi hec’h-unan ? Nann ! n’emañ ket ar Bed-se diouzh un tu, hag Anjela diouzh un tu all o lenn ennañ evidomp e gevrinoù, pe mar kirit evel ur wenanenn o sunañ an dourenn anezhañ d’he zreiñ e mel evidomp ! Tamm ebet. Anjela hag he Bed ne reont nemet unan, o vevañ an hevelep buhez, evel ur c’horf bev hag Anjela an teod anezhañ. Eno emañ ar Varzhoniezh, ar gwir Varzhoniezh : an unaniezh don ha kevrinus etre ar barzh hag ar bed.\nDa c’hras Doue n’eo ket mui ar Varzhoniezh, e Breizh, ar pezh a oa n’eus ket pell c’hoazh : tostoc’h ouzh stumm gwerzaouañ ar C’hallaoued, er XVIIvet kantved, eget ouzh Barzhoniezh. Setu end-eeun ar pezh a ra gwander oberennoù, o ! bravik ha koantik ha plijus alies, ar merc’hed hon eus meneget uheloc’h : kalz nesoc’h o oberennoù d’ar gwer- zaouerezh eget d’ar Varzhoniezh. Met diouzh o amzer e oant ha ne c’heller ket tamall an dra-se dezho.\nAnjela a zo ivez diouzh hec’h amzer, ha setu perak e oar gant peseurt yezh ober : yezh he c’havell, yezh he bugaleaj, yezh he yaouankiz, yezh he labour, yezh he Bro-Dreger, ya, met ur yezh pinvidikaet, galloudekaet gant ar studi he deus graet warni dre zaremprediñ ar skrivagnerien a ouenn vat.\nN’eo ket aet Anjela d’en em luziañ e pez- hioù hir, na da skrivañ war un ton bras. N’he deus ket klasket sevel barzhonegoù kloz, diaes da veizañ ha da heuliañ. Chomet eo hi hec’h-unan, evel ma oa, evel m’emañ. Hag an neb a lenno al levr- mañ a advevo a-unan gant Anjela kement he deus lakaet e « skrin he gwerzennoù ».\nAr seurt barzhonegoù ne c’hellont ket koshaat rak ar gwir Varzhoniezh a zo ganti promesaoù ur yaouankiz peurbad.\n* Pennad bet embannet en Anjela Duval, Kan an Douar, Al Liamm, Brest, 1973


Sklêrijennadeg Nedeleg zo lañset\nGouleier e Kemper\nLe 16/12/2020 • Mis à jour le 16/12/2020 | 11h36\nEvit lidañ fin ar bloaz 2020 he deus divizet kêr Gemper derc’hel ha ledanaat tachenn ar sklêrijennañ e kêr.\nRoet e oa bet lañs da sklêrijennadeg Nedeleg d’ar Sadorn 28 a viz Du, un devezh merket dreist-holl gant addigoradur an holl stalioù.\nUr roll klok a arvestoù hag a abadennoù a-hed miz Kerzu a oa bet savet gant an Ti-kêr.\nAn holl ouelioù a oa diazezet er bloaz-mañ war un tem bras evit an holl, « Treizherien gouloù », hag a vode kalz a raktresoù gant ar gumun, ar gumuniezh-kumunioù hag ar c’hevredigezhioù.\nAbalamour d’an enkadenn yec’hedel ha goude un emgav gant servijoù ar Prefeti en deus divizet an Ti-kêr nullañ an abadennoù raktreset.\nTakad ar sklêrijennañ\nGarlantezioù e stumm ur selad gouleier zo bet staliet e :\nStraed an Tog Ruz\nStraed Elie Freron\nGarlantezioù e stumm tresoù o tremen hag o tistremen zo bet staliet e :\nStraed Aristide Briand\nStraed Reun Madeg\nKae Porzh ar Gwin\nStraed ar Froud ha straed Toull al Laer\nStraed ar Gigerien\nStraed ar C’hig-sall\nStraed ar C’hoc’hu\nStraed Amiral de la Grandière\nStraed ar Geoded\nStraed an Hiris\nGarlantezioù e stumm tresoù war ur peul kreiz zo bet staliet e :\nPlasenn Douar an Dug\nFrizennoù goulaouek a vo gwelet war:\nMogerioù Liorzhoù an Eskopti\nTreuzell ar C’hab Horn\nGwisket e vo ar gwez gant gouleier e :\nStraed ar Park – Amiral Kergelenn (betek Pont Firmin)\nStraed ar Roue Grallon ha plasenn Sant-Kaourantin (betek ar straed Elie Freron)\nKae ar Stêr-Deir\nPlasenn Jakez Karter\nPlasenn ar Stivell\nBoulouard Dupleix – C’hoariva Max Jacob\nPlasenn ar 118vet Rejimant Troadegiezh\nC’hwec’h gwezenn-sapr Nedeleg kinklet gant gouleier zo bet staliet e :\nPlasenn ar Gar\nAdti-kêr an Erge-Vihan\nSklerijennañ an iliz-veur\nGant un arvest tan ha kurun nevez anvet « Kejadenn » he dije ranket an iliz-veur bezañ gwisket gant ur pezh dilhad gouleier nevez.\nAmpellet eo ar grouidigezh-mañ da 2021, met sklêrijennet e vo an iliz-veur adalek an 18 a viz Kerzu bemnoz etre 5e ha 8e noz.\nGant gouleier a-ratozh e vo lakaet savouriezh an iliz-veur war wel : korzennoù, porchedoù, pileroù-harp ha dreist-holl ar gwerennoù-livet, a ginnigo gant ur strobad luc’hvannerioù lakaat o gouloù da dremen war-zu an diavaez.\nLedanaat takad ar sklêrijennadeg\nDaou garter buhezek e-kichen kalon kreiz-kêr, gant stalioù enno, zo bet sklêrijennet. Luc’hvannerioù zo bet staliet e karter ar Stivell, tra ma’z eo gwisket ar postoù-gouloù gant gouleier e karter ar gar.\nLedanaet e vo c’hoazh an takad e 2021 e meur a garter e kêr.\n1 165 kinkladur (frizennoù, garlantez, hag all.…) a ya d’ober ar c’hlinkadurioù sklêrijennañ,\nGouleier ar wezenn Nedeleg staliet e straed ar Roue Grallon a c’hoarvez eus ur c’harlantezenn 20 m hed, aveet gant 148 a glogorennoù led diloc’h, 52 a glogorennoù led steredennus hag ur c’hinkladur e stumm ul letern gant ur c’halloudegezh 23 watt.\nUr selad gouleier e straed ar Gereon a c’hoarvez eus 104 garlantezenn 20 metr, 148 a glogorennoù led war bep hini anezho, da lavarout eo 15 302 a glogorennoù led, gant ur c’halloudegezh 1 768 watt, war un gorread 4x130m.\nKoust an eur : nebeutoc’h evit 5€/eur evit kêr a-bezh.\nEvit ma c’hellfe an darn vuiañ eus an dud tennañ splet eus ar sklêrijennañ e Kemper, e vo lakaet ar gouleier war enaou d’an eurioù-mañ :\nDiouzh an noz : eus 4e da 11e\nDiouzh ar mintin : eus 7e30 da 9e30\nD’an dibennoù-sizhun hag etre ar 24 a viz Kerzu hag an 2 a viz Genver e vo lazhet ar gouleier da 1e vintin.\nD’ar 24, 25 hag 31 a viz Kerzu 2020 ha d’ar 1añ a viz Genver 2021 e vo lezet ar gouleier war elum a-hed an deiz.\nAn deknologiezh implijet\nImplijet e vez an deknologiezh led evit ar sklêrijenndeg ; evel-se e c’heller digreskiñ efed an energiezh evit ur c’halloudegezh staliet a 17 kwh well-wazh evit kêr a-bezh.\nKoust hollek ar sklêrijennadeg zo 255 900 € PTB.


Atrebated - Wikipedia\n(Adkaset eus Atrebates)\nKartenn eus pobloù Galia er c'hentañ kantved kent J.K.\nAn Atrebates (e latin), pe Atrebated (e brezhoneg), a oa unan eus pobloù Gallia Belgica. Ul lodenn anezho a oa aet da vevañ da greisteiz Enez Vreizh.\nDiazezet e oant er vro etre ar Somme hag an Escaut, er pezh a zo aet d'ober Artez diwezhatoc'h, en-dro da gêr Arras. Nemetocenna pe Nemetacon e oa o c'hêr-benn (Arras hiziv).\nTalvoudegezh an anv e vefe, en ur stumm stambouc'het : Ar re hag a zo o chom e-barzh ar vro, da lavarout : ar re hag a zo mistri, perc'henned, war ar vro.\n2 Atrebated Enez Vreizh\n4 O rouaned\nE -57 en em gannas an Atrebates a-enep un armead 15 000 den renet gant Julius Caesar ha flastret e voent, asambles gant an Nervii, en emgann ar Sabis. Anvet e voe ur roue nevez en o fenn, gant Caesar, Commios e anv, ha kaset e voe hennezh da Enez Vreizh gant ar Romaned a-raok aloubiñ an enezenn, da gomz en o anv. Dre ma chomas feal Commios da Julius Caesar e-pad emsavadegoù enep-roman 54-53 kent J.K., ne voe ket lakaet tailhoù war an Atrebated. Diwezhatoc'h avat e kemerjont perzh en arme a yeas war sikour Verkingetoriks e -52. Flastret e voent avat ha kodianañ a reas Commios gant Marcus Antonius.\nAtrebated Enez Vreizh[kemmañ | kemmañ ar vammenn]\nKerkent hag an Eil kantved kent JK e voe Atrebated oc'h ober o annez e kreisteiz Enez Vreizh, er pezh a zo bremañ Hampshire, West Sussex ha Berkshire, en-dro da gêr Calleva Atrebatum (Silchester hiziv).\nGoude bezañ faezhet war an douar-bras e tec'has Commios da Enez Vreizh hag eno e teuas da vezañ roue Atrebated an enezenn. Diskouez a ra ar pezhioù moneiz kognet e Calleva Atrebatum e oa e penn un tammig rouantelezh eno, war-dro ar bloavezh -40. Goude e ren e voe rannet domani an Atrebated etre e vibien hag aloubet e voe gant o amezeien, ar c'h-Catuvellauni.\nKezar, BG II, 4, ... : ATREBATES (eus Galia)\nPtol. II, 3, 12 : ATREBATII\nAI 4783 (Iter VII : CALLEVA ATREBATUM\nRavenna 10632 : CALEBA ATREBAIUM\nO rouaned[kemmañ | kemmañ ar vammenn]\nCommios, -57 - c. -20 kent JK\nTincomarus, c. -20 - 7, mab da Commios\nEppillus, 8 - 15, breur da Tincomarus\nVerica, 15 - 40, breur da Eppillus\n↑ Notennou diwar-benn ar Gelted koz, p. 430\n↑ Notennou diwar-benn ar Gelted koz, p. 344, p. 182\n↑ Julius Caesar, De bello gallico II, 18-28\nAdtapet diwar « https://br.wikipedia.org/w/index.php?title=Atrebated&oldid=1805004 »\nKemmoù diwezhañ degaset d'ar bajenn-mañ d'an 4 Gwe 2018, da 21:15.


Kaozeal:Yann-Vari Perrot - Wikipedia\nHag emaon o hunvreal pe ez eus un liamm war-du al lec'hienn communautarisme.net diwar-benn Yann-Vari Perrot? Addegas a ran da soñj eo neptu wikipedia. Gallout a reomp lakaat liammoù ha n'int ket neptu met serius da nebeutañ. Ni a oar avat eo forzh petra al lec'hienn-mañ. --Arko 10 Du 2007 da 10:08 (UTC)\nD'am soñj e c'haller lavarout petra eo soñjoù an dud a bep seurt, gant menegiñ piv int, ha petra zo bet embannet ganto. Setu, a gredan, an neptuegezh a c'haller tizhout. Met kaozeal a c'haller atav. Bianchi-Bihan 17 Her 2008 da 17:25 (UTC)\nAbad[kemmañ ar vammenn]\nVikel parrez Sant-Nouga e oa Y. V. Perrot en urzhaz an Iliz katolik, da lavaret eo kure.\nUn titl a enor a roer d'ur beleg eo "abad", alese an abad Perrot – gwelit « le bon abbé Blanès, curé de Grianta » (Stendhal, e La Chartreuse de Parme (1839). — 2.13.221.148 27 Gen 2015 da 17:39 (UTC)\nMoarvat e fell d'hor c'henlabourer dianav lavaret ez eo ar ger gallek "abbé" un titl a enor a roer d'ar veleien er yezh-se, evel "le bon abbé Blanès" pe c'hoazh "l'abbé Perrot". E brezhoneg avat ne reer ket evel-se, din da c'houzout. Ra sello hor mignon dizanv ouzh geriadur galleg-brezhoneg Ménard, p. 27, pe ouzh geriadur brezhoneg-galleg ha galleg-brezhoneg F. Favereau, p. 783, pe c'hoazh ouzh geriadur galleg-brezhoneg ar Glev (levrenn gentañ). --Llydawr (kaozeal) 27 Gen 2015 da 18:15 (UTC)\nA zo gwir evel-just, ha na vir ket e veze graet L'abbé Jean-Marie Perrot eus Yann-Vari Perrot (gw. levrlennadurezh ar bajenn). Ma evezhiadenn ne oa nemet evit lakaat anat n'eo bet biskoazh an abbé Perrot e penn un abati, daoust d'an titl a veze roet dezhañ. — 2.13.221.148 27 Gen 2015 da 20:29 (UTC)\nN'em boa ket soñj e oa anv eus an abad Perrot e romant Stendhal. Ret e vo din adlenn ar romant gallek eta. D'am soñj eo gwelloc'h disfiziout diouzh daveoù hon c'henlabourerien dianav betegoût e vefent douget d'ar faltazi. Bianchi-Bihan (kaozeal) 28 Gen 2015 da 06:30 (UTC)\nPiv n'eus lâret e oa meneg eus Perrot gant Stendhal ?? Dizonest eo da skrid.80.12.110.207 28 Gen 2015 da 07:16 (UTC)\n???Bianchi-Bihan (kaozeal) 28 Gen 2015 da 07:20 (UTC)\nAdtapet diwar « https://br.wikipedia.org/w/index.php?title=Kaozeal:Yann-Vari_Perrot&oldid=1615896 »\nKemmoù diwezhañ degaset d'ar bajenn-mañ d'an 28 Gen 2015, da 07:20.


Marianne von Werefkin (rusianeg : Мариамна/Марианна Владимировна Веревкина Maryamna/Maryanna Vladimirovna Veryovkina, 11 a viz Gwengolo 1860 e Toula – 6 a viz C'hwevrer 1938 en Ascona) a oa ul livourez rusian ha suis da vare an eztaolouriezh.\nMarianna Vladimirovna Verëvkina a oa merc'h komandant rejimant Yekaterinbourg en Oural. E 1880 e teskas gant al livour Ilya Repin. E 1888 e voe tizhet he dorn dehou gant un tenn e-pad ur chase. E 1892 e kejas ouzh Alexej von Jawlensky. Kejañ a rejont ivez ouzh Yelena Neznakomova hag a voe o chom ganto. An tri anezho az eas da veajiñ da Alamagn e 1896. E-pad tost da 10 vloaz e chomas hep livañ. Etre 1905 ha 1906 edo o chom e Frañs.\nE 1909 e voe krouet NKVM (Kevredigezh nevez arzourien München) gant Alexej von Jawlensky, Marianne von Werefkin, Vasily Kandinsky ha re all. O diskouezadeg kentañ a voe aozet e diskouezva Thannhauser e München e miz Kerzu 1909. Diwar ar strollad-se e voe savet Der Blaue Reiter e 1912.\nE 1907 e krogas da livañ livadurioù eztaolour. Levezonet e voe gant oberennoù Paul Gauguin ha re Louis Anquetin. Pa grogas an Brezel-bed kentañ e tivrojont da Suis : da gentañ da Geneva, ha goude-se da Zürich. E 1918 e tispartijont, hag ez eas Werefkin d'en em staliañ da Ascona. E 1924 e krouas ar strollad arzourien anvet "Großer Bär". Er bloavezhioù da-heul e livas skritelloù. Sikouret e voe a-fet argant gant Carmen ha Diego Hagmann.\nAbend in Murnau, 1906/1910\nStyx, gwerzhet d'ar 25 a viz Even 2008 e Christie's, Londrez da £ 337250 (426553 €) \nWerefkin e lec'hienn artists.org\nOberennoù Werefkin e mirdi Murnau\nAdtapet diwar « https://br.wikipedia.org/w/index.php?title=Marianne_von_Werefkin&oldid=1479020 »\nDernière modification le 4 Ebr 2013, à 21:49\nKemmoù diwezhañ degaset d'ar bajenn-mañ d'an 4 Ebr 2013, da 21:49.


Degemer al lec’hienn > Ar strolladoù > Strollad Plougin\nE 1975 en doa kroget Strollad Plougin gant ar c’hoariva brezhonek. En ur ober 30 vloaz ez eus bet savet un ugent pezh-c’hoari bennak hag a zo bet c’hoariet un tammig e pep lec’h e Breizh, dreist-holl e Bro-Leon. Kaout plijadur o c’hoari ha reiñ plijadur d’an arvesterien, setu pezh a glaskomp ha kementmañ e brezhoneg. Staliet eo ar strollad e Plougin hag e Treouergad, div gumun tost ouzh Brest.\nAr skol c’hoariva\nE-pad ar bloavezh skol (d’ar Merc’her ha d’ar Sadorn) e kinnig ar Strollad ur skol c’hoariva evit ar vugale hag ar grennarded. Evit ar poent e vez graet skol e Plougin hag e Brest. Prest omp d’ober e-lec’h all ma vez goulennoù.\nKinnig a reomp ivez stajoù e-pad ar vakañsoù. Labouret e vez er skolioù pa vez goulennoù.\nDegemer ar strolladoù all\nAbaoe ouzhpenn 25 bloaz e vez degemeret strolladoù all ganeomp e korn-bro Gwitalmeze, dreist-holl abadennoù Ar Vro Bagan. Diwar-se hor boa savet e 2003 ar festival « War al leurenn » hag a vez dalc’het bep bloaz war Bro-Vrest e-pad an trimiziad kentañ. Lakaat ar brezhoneg war wel eo pal ar festival-mañ, dreist-holl dre ar c’hoariva.\n13 a viz Du 2014\nAr pezh-mañ a zo diwar Le Malade Imaginaire hervez Molière. Lakaet eo bet en ur brezhoneg yac’h ha aes gant Goulc’han Kervella. Ar pezh-c’hoari a zo bet leurennet gantañ ivez. Pezh-c’hoari diwezhañ Molière eo hemañ e-lec’h ma ra goap eus ar vedisined hag a lavar hag a ra forzh petra evit plijout d’ar mestr. N’eus ket ezhomm mont da glask pell evit gwelet memes doare tud er vuhez a hirio ha n’eo ket e bed…\nAn daou zen lent\n7 a viz Ebrel 2009\nPep tra a dremen en un tiegezh eus a Vro Leon tro ar bloavezhioù 50. Goulennet eo bet merc’h an tiegezh da zimeziñ gant ul labourer douar pinvidik eus ar Menez Are. An tad, un den gwall lent, ne gred ket lavarout nann. E verc’h avat a zo sot gant ur paotr yaouank…ken lent hag he zad… Ur pezh-c’hoari skrivet gant Eugène LABICHE, lakaet e brezhoneg ha leurennet gant Goulc’han KERVELLA. Padelezh : 55…\nKlañv-bras eo Satanas ha ne c’hello pareañ nemet en ur lonkañ un ene fresk. Kas a ra neuze unan eus e vevelien da bakañ ene Kargedoull a zo oc’h ober e zalaroù. Met n’emañ ket e-unañ war an taol, aeled a zo aze ivez o klask saveteiñ anezhañ. Gant piv ez aio ar maout ? … Hervez ur farsadenn eus ar Grennamzer, lakaet e brezhoneg ha leurennet gant Goulc’han KERVELLA. Padelezh : 30…\nAn tad-kozh, daoust dezhañ bezañ ampechet, a rankfe kaout e blas er familh alato… Skrivet gant Jean Failler, lakaet e brezhoneg ha leurennet gant Goulc’han Kervella. 5 c’hoarier,1 eurvezh 10, komedienn. Testenn ar pezh-c’hoari a zo bet embannet gant Delioù.


Brema� ar miz, niv. 367 - Skol An Emsav\nNiv. 367 | Gourharozed\n05/2013 : 379\t04/2013 : 378\t03/2013 : 377\t02/2013 : 376\t01/2013 : 375\t12/2012 : 374\t11/2012 : 373\t10/2012 : 372\t09/2012 : 371\t07/2012 : 369\t06/2012 : 368\t05/2012 : 367\t04/2012 : 366\t03/2012 : 365\t02/2012 : 364\t01/2012 : 363\tHarozed emit-hu ?\nAet oc'h skuizh gant ar c'houlzad kabaliñ, gant ar c'hudennoù diziskoulm, gant an enkadenn, gant ar fallgaloniñ ? Deomp en ur bed all neuze. En niverenn-mañ e kinnigomp deoc'h aveliñ ho spered ha mont d'ober ur veaj e bed an harozed veur, pe "gourharozed."\nEr bannoù-treset hag er sinema e reont o renkoù dreist-holl. Ha n'eo ket dre zegouezh moarvat ma teu al lodenn vrasañ anezho eus Stadoù-Unanet Amerika, ar vro he deus graet he renkoù dezhi er bed a-bezh a-hed an 20vet kantved. Un doare adskeud eus fantasmoù, aonoù ha c'hoantoù kevredigezh Norzhamerika eo ar gourharozed. Emc'hoapaat pe diskuliañ gwall blegoù bed ar C'hornôg a reont ivez avat.\nHa ni e Breizh, daoust ha gourharozed deomp-ni a zo ? N'eus ket kalz. Menegiñ a c'haller Superbigou er bloavezhioù 1980 ha Paotr Louarn, a c'haller adkavout e Louarnig. N'eo ket al labour a vank d'ar c'hourharozed e Breizh koulskoude ! Bec'h d'ar pluennoù ha d'ar c'hlavieroù neuze !\nRoll pennadoù Bremañ miz Mae 2012\nPennad-kaoz gant lennourez iwerzhoneg Skol-veur Roazhon 2.\nUl labour divent a vez sevenet bep bloaz gant harperien Les Restos du Cœur.\nManifestadegoù: etre bizañ ha trec'hiñ\nUr sell war dasson manifestadeg an 31 a viz Meurzh e Kemper er mediaoù.\nAr c'hourharozed, gant The Avengers hag ur c'hinnig eus ar re vrudetañ er bed.\nIstor Breizh evit an holl: un trec'h dudius war ar raksoñjoù\nIstor Breizh kontet e galleg gant Jean-Jacques Monnier hag Olivier Caillebot.\nEvit va yezh kalon\nTroc'h-kaoz gant ar skrivagner Herve Lossec, paotr Les Bretonnismes.\nUl levr hag ur bladenn evit brezhonegañ ha kement-all evit ankeniañ!\nTamm-Kreiz: Bibl ar festoù-noz\nMont a ra an traoù war-raok gant aozerien lec'hienn Internet Tamm-Kreiz.\nPretio� ar Galon\tIstor Breizh evit an holl\tAvengers: holl asambles!\t25 straed Pierre Martin 35000 Roazhon - Pgz / T�l : 02 99 38 75 83 - Plr / Fax : 02 99 63 82 28


Eil levr - X - Wikimammenn\nEil levr - X\n◄ War ziouer pep frealzidigez Eil levr - X Nebeut a dud a gar kroaz Jezuz-Krist ►\nWar ann anaoudegez-vad a dleomp da Zoue evit he c’hrasou.\n1. — Perak e klaskit-hu ehana, pa’z oc’h bet ganet evit labourat ? En em likit e doare vad da c’houzanv poaniou heg klemm, kent eget den em rei d’ar frealzidigez ; en em likit e doare da zougen ho kroaz, kent eget d’en em rei d’al levenez.\nPiou, e-touez ann dud, na gemerfe ket laouen ar frealzidigez hag al levenez euz ann ene, ma hellfe ho c’haout atao ? Rak frealzidigez ann ene a zo kalz dreist dudiou ar bed ha plijaduresiou ar c’horf.\nHoll zudiou ar bed a zo goullo ha louz ; dudiou ann ene avad a zo chouek ha mad, o veza ma’z int deuet euz ar zantelez, ha skuillet gant Doue enn eneou glann. Ann den, siouaz, ne hell ket kaout atao, diouz he c’hoant, frealzidigez Doue, rak ann demptasion a zistro buhan.\n2. — Ar pez a vir na zeu Doue d’hor c’havout aliesoc’h, eo o veza n’hon euz ket ar gwir frankiz a galoun, hag o veza m’hon euz re a fisians enn-omp hon-unan. Doue a ra mad pa zigas d’ann den grasou ar frealzidigez ; hogen ann den a ra fall pa ne fell ket d’ezhan trugarekaat Doue evit he c’hrasou, hag anaout e teuont holl digant-han.\nAr pez a vir na red grasou Doue enn hor c’haloun, eo dre ma’z omp dizanaoudek e-kenver ann hini a ro anezho, ha ne ouzomp ket ansao euz a beleac’h e teuont d’e-omp. Rak ar c’hras a vez roet bepred d’ar re a zo anaoudek anezhi, ha Doue a lam digant ann den rok ar pez a vez roet peurliesa d’ann hini zo izel he galoun.\n3. — Ne fell ket d’in kaout frealzidigez e-bed, mar teu da lamet digan-en ar gwir c’hlac’har ; ne fell ket d’in en em zevel a spered enn env, mar teuann goude da gaout re a fisians enn-oun va-unan. Rak kement a zo huel ne d-eo ket santel, kemeat a zigas plijadur ne d-eo ket mad, kement a c’hoanta ann den ne d-eo ket glann, kement tra a blij d’ann den ne blij ket da Zoue.\nKaret a rann ar c’hras a ra d’in beza evesiekoc’h hag izeloc’h a galoun, ar c’hras a ra d’in en em zilezel easoc’h. Ann hini a zo bet kelennet gant ar c’hras o tont, gant ar c’hras o vont kuit, hen-nez ne gredo ket en em veuli euz a netra a vad ; ansao a rai kentoc’h ez eo paour ha noaz.\nRoit da Zoue ar pez a zo da Zoue, ha kemerit evid-hoc’h ar pez a zo d’e-hoc’h ; da lavaret eo, trugarekait Doue evit he c’hrasou, hag ansavit n’hoc’h euz evid-hoc’h nemet ar pec’hed hag ar boan a zo dleet d’ar pec’hed.\n4 — En em likit bepred el leac’h izela, hag e vezo roet ann uc’hela d’e-hoc’h ; rak ar penn huela ne hell en em zerc’hel enn he za nemet harp e ve war ar penn izela. Ar re zantela dirak Doue a zo ar re vihana dirak ho daoulagad ho-unan, ha seul vui ez eo braz ho gloar, seul vui a ze ez eo izel ho c’haloun. Sklereet int gant ar wirionez, leun int a c’hloar Doue, ne c’hoantaont tamm gloar c’houllo ar bed.\nHarpet stard int e Doue ha diazezet war-n-ezhan, ha dre-ze ne hellont e nep kiz en em veuli ho-unan. O veza ma kasont da Zoue kemend vad ho deuz bet, ne glaskont ket beza meulet ann eil gant egile, ha ne fell d’ezho kaout nemet ar c’hloar a zeu digant Doue. C’hoant ho deuz dreist pep tra e ve meulet Doue enn-han he-unan hag enn holl zent.\n5. — Bezit eta anaoudek evit ar grasou bihana, hag e viot kavet mad da gaout re vrasoc’h. Ra vezo evid-hoc’h ar c’hras vihana evel pa ve ar vrasa, hag ann distera evel ar gaera a oufac’h da gaout. Mar taolit evez peger braz eo ann hini a ro kement-se d’e-hoc’h, ne gavot bihan na dister netra euz ar pez a zeu digant-han ; rak ne d-eo ket eunn dra zister ar pez a zo roet gant ann Aotrou Doue.\nHa pa zigasfe Doue d’e-hoc’h poaniou ha kastiz, e tleit kavout mad kement-se ; rak ober ha lezel da ober a ra evit hor zilvidigez kement a c’hoarvez gan-e-omp. Mar fell d’e-hoc’h e ve bepred ar c’hras enn ho kaloun, bezit anaoudek pa ro Doue anezhi d’e-hoc’h, ha gouzanvit hep klemm pa lam anezhi digan-e-hoc’h. Pedit evit ma vezo roet d’e-hoc’h adarre ; bezit izel a galoun ha bepred war evez gant aoun na zeufac’h da goll anezhi.\nNemet ma ve gras Doue gant-han, ann den ker paour ha ma’z eo, ne d-eo ket anezhan he-unan evit kaout menoz pe c’hoant mad e-bed. Ne hell netra anezhan he-unan, ne d-eo ket zo-ken evit c’hoantaat beza diwallet dioc’h paourentez, rak ne anavez he boan nemet dre sklerijen ann Aotrou Doue. Ma ne blijfe ket da Zoue rei skoaz d’ezhan, e teufe bemdez da veza toc’horoc’h-toc’hora, ha ne hellfe biken ober ar mad. Rak-se, seul builloc’h e teu ar c’hras d’ezhan, seul vui a ze e tle en em izelaat o welet petra vije hep-d-hi, o welet petra eo anezhan he-unan.\nDen diskiant ma’z oc’h, en em c’houeza a rit enn abek da vadelesiou Doue. Petra hoc’h eus-hu ha ne ve ket bet roet de-hoc’h ? Mar d-eo bet roet d’e-hoc’h ar pez hoc’h euz, perak en enn veulit-hu evel pa n’ho pe ket bet kement-se digant Doue ? Ar re en em briz re ho-unan, a zo red d’ezho plega ho fenn pa glevont ar c’homziou-ze. Red eo d’ann den en em lakaat evel netra dirak ann hini a hell, hep den all e-bed, he denna euz ann hent fall ma oe strinket enn-han gant ar pec’hed ; ne hell en em zevel nemet dre en em izelaat. Rak-se e lavare ann abostol sant Paol : Pa vezann sempl, neuze eo ez ounn kre.\nMe a oar breman, Abostol braz, petra a livirit ; dre en em izelaat eo e tennit war-n-hoc’h ar c’hras a zo roet d’ann den izel a galoun, ha dre ar c’hras-ze ez oc’h gwisket gant nerz Doue he-unan. Petra ne dleomp-ni ket d’ann Doue-ze ker mad ? Na petra a roimp-ni d’ezhan evit ken aliez a vadou ? Paour evel ma’z omp, n’hon euz da rei d’ezhan netra nemet hor c’haloun. Mad ! ne c’houlenn netra ken digant he vugale geiz. Ra vezo eta hor c’haloun da Zoue hep kemm na ment ; ra vezo d’ezhan hep-ken. Grit ’ta, va Doue, n’e devezo va c’haloun ken c’hoant nemet d’ho kaout ; grit na vevo hiviziken nemet gant ho karantez, hag evel-se ma vezo hon ene a-unan gan-e-hoc’h war ann douar, evit ma’z aio divezatoc’h d’ann euruzded a bado da viken.\nAdtapet diwar « https://br.wikisource.org/w/index.php?title=Eil_levr_-_X&oldid=89172 »\nKemm diwezhañ d'an 1 Gou 2016 da 23:49\nKemmoù diwezhañ degaset d'ar bajenn-mañ d'an 1 Gou 2016, da 23:49.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Catherine Connolly) (KildareStreet.com)\nResults 1-20 of 848,108 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Catherine Connolly)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Catherine Connolly)